Poľsko vyhovie verdiktu Súdneho dvora EÚ a zastaví ťažbu v Bielovežskom pralese

Poľsku za ťažbu  hrozila pokuta vo výške najmenej stotisíc eur denne.

VARŠAVA. Poľský minister životného prostredia Jan Szyszko tvrdí, že Poľsko sa plne podriadi nariadeniu Súdneho dvora EÚ (ECJ), ktorý v pondelok nariadil vláde vo Varšave, aby okamžite zastavila výruby v Bielovežskom pralese. V opačnom prípade by Poľsku hrozila pokuta vo výške najmenej stotisíc eur za každý deň, čo by v danej lokalite pokračovala ťažba dreva. Minister Szyszko v utorok avizoval, že Poľsko bude na "sto percent" plniť odporúčania ECJ. Bielovežský prales je jedným z posledných pozostatkov pôvodného lesa, ktorý v minulosti pokrýval rozsiahle oblasti na severe Európy. Od roku 2011 je uznaný za prírodné dedičstvo UNESCO. V takýchto oblastiach sú hospodárske aktivity zakázané. Súčasná poľská vláda však tento status spochybňuje a chce ho pralesu vziať. Prales by mal mať podľa Varšavy status zmiešaného prírodno-kultúrneho dedičstva, ktorý by umožňoval hospodárske využívanie. Proti výrubu vedú kampane environmentálne organizácie, ako Priatelia Zeme, Greenpeace, či World Wildlife Fund, ako aj radoví poľskí občania.


Ukrajinský prezident telefonoval s Putinom o Donbase

Prezidenti hovorili o zhoršení situácie v Donbase.

Správu aktualizujeme. KYJEV. Ukrajinský prezident Volodymyr Zelenskyj absolvoval v stredu ráno telefonický rozhovor s ruským prezidentom Vladimirom Putinom. Hovorili o zhoršení situácie v Donbase, uviedla agentúra Ukrinform. Zelenskyj spresnil, že Putina požiadal, aby využil svoj vplyv na "druhú stranu" zapletenú do konfliktu v Donbase, aby prestala s ostreľovaním pozícií ukrajinskej armády. "Dnes ráno som o tom hovoril s ruským prezidentom Vladimirom Putinom. (...) Povedal som, že toto (ostreľovanie) nás nepriblížilo k mieru," uviedol ukrajinský prezident, ktorý Putina podľa vlastných slov požiadal, aby využil svoj vplyv a vyzval proruské sily z Donbasu, aby "prestali zabíjať našich ľudí". Ukrajinský prezident o telefonáte informoval na brífingu po mimoriadnom stretnutí s bezpečnostnými funkcionármi, ktoré bolo zvolané v súvislosti s úmrtím štyroch ukrajinských vojakov vo vojenskej operačnej zóne v Donbase. Životy štyroch vojakov ukrajinskej armády si vyžiadal granátový útok, ku ktorému došlo v utorok v blízkosti obce Pavlopiľ ležiacej neďaleko kyjevskou vládou kontrolovaného prístavného mesta Mariupol. Agentúra AFP spresnila, že ide o najväčší počet obetí zaznamenaných počas jedného dňa od 21. júla, keď začalo platiť prímerie medzi ukrajinskou armádou a proruskými separatistami. V reakcii na smrť vládnych vojakov tajomník ukrajinskej Rady národnej bezpečnosti a obrany (RNBO) Olexandr Danyľuk uviedol, že "toto hrubé porušenie dohody o prímerí nezostane bez odozvy". Podľa jeho slov sa ukrajinskí vojaci stali terčom útoku v čase, keď pri dedine Pavlopiľ budovali opevnenia. Proruskí ozbrojenci na nich "zákerne spustili" paľbu z ručného protitankového granátometu (RPG). Hovorca ukrajinskej armády Dmytro Hucuľak okrem toho informoval aj o incidente zo skorých ranných hodín, keď proruskí separatisti ostreľovali pozície ukrajinskej armády v blízkosti obce Bohdanivka ležiacej južne od bašty povstalcov, mesta Doneck. Prvá dohoda o prímerí v Donbase od májového nástupu nového ukrajinského prezidenta Volodymyra Zelenského začala platiť 21. júla o 00.01 h miestneho času. Ide o výsledok rokovaní trojstrannej kontaktnej skupiny pre urovnanie konfliktu na východe Ukrajiny. V minulosti však už stroskotalo najmenej 18 takýchto dohôd.


IPI vyzval slovenských politikov, aby odmietli návrh práva na odpoveď

Návrh vysiela zlý signál rok po vražde novinára Jána Kuciaka.

BRATISLAVA. Medzinárodný tlačový inštitút vyzval slovenských zákonodarcov, aby upustili od prijatia pripravovaej novely tlačového zákona, ktorá by mala politikom a ďalším verejným činiteľom dať právo na odpoveď. Zástupca riaditeľa Medzinárodného tlačového inštitútu Scott Griffen návrh z dielne koaličnej strany Smer-SD skritizoval. "Tento návrh zákona poskytne politikom, ktorí sú predmetom kritických spravodajských správ, vhodný nástroj na odvetu proti podľa nežiaducemu informovaniu," uviedol Griffen na webe organizácie. Griffen ďalej poznamenal, že súčasný tlačový zákon už stanovuje právo na opravu pre všetkých jednotlivcov, vrátane politikov. "Neurčité znenie pripravovanej novely je hrozbou pre médiá. Môžu ich zaťažiť frivolné alebo zlomyseľné odpovede, ktorých cieľom bude obmedziť a deformovať kritické správy o tých, ktorí sú pri moci." "Nezávislé médiá nie sú verejným orgánom vlády. Toto opatrenie je zbytočné a vzhľadom na kontext, v ktorom bol navrhnutý, jasne navrhuje pokus zastrašiť redakcie. Posiela to veľmi zlý signál rok po vražde investigatívneho novinára Jána Kuciaka a jeho partnerky. " Návrh novely tlačového zákona, ktorý do Národnej rady SR predložili poslanci vládneho Smeru Dušan Jarjabek a Miroslav Číž a 1. februára ho plénum posunulo do druhého čítania. Predseda Slovenskej národnej strany Andrej Danko dokonca vyhlásil, že chce v novele právo reagovať aj na komentáre a glosy. Právo na odpoveď sa v SR už raz zaviedlo počas vlády Smeru, SNS a HZDS v období 2006 až 2010, nasledujúca vláda Ivety Radičovej túto výnimku zrušila na Pokus o znovuzavedenie práva na odpoveď odráža širší trend v priestore Višegrádskeho regiónu v snahe novo definovať žurnalistiku ako nástroj slúžiaci politickým záujmom, a nie záujmom dobre informovanej spoločnosti, pripomína Medzinárodný tlačový inštitút.


Zmena klímy v praxi: Pingu zomrie a Eskimáci sa musia sťahovať

Eskimáci na Alijaške sú kvôli topeniu permafrostu nútení hľadať nový domov. Prežiť sa im darí vďaka sebestačnosti komunite.

"Pingu zomrie,” znie jedna z detských odpovedí z výskumu, ktorý pred niekoľkými rokmi urobila Kayleigh McGrathová z britského think-tanku Green Alliance. So 70 britskými školákmi sa rozprávala na tému klimatická zmena. Hoci sa bavíme o švajčiarskom večerníčku, deti neboli ďaleko od pravdy. Spolu s rozprávkovými aj skutočnými tučniakmi sú pritom aj ďalšie symboly polárnych oblastí - vrátane spôsobu života pôvodných obyvateľov u nás známych aj ako Eskimákov s ich jedinečnou kultúrou.   Permafrost sa topí, infraštruktúra sa ničí, pobrežie rýchlo eroduje, ľudia sú nútení sťahovať sa. Tí istí ľudia, ktorých len pred niekoľkými desaťročiami vlády primäli vzdať sa kočovného spôsobu života a usadiť sa. Deje sa to naprieč severom, naprieč Ruskom, Grónskom, Kanadou a americkou Aljaškou. "Už nechcem žiť na permafroste," hovorí v článku New York Times z roku 2013 Frank Tommy z osady Newtok na západnej Aljaške. V osade stále žije približne 350 obyvateľov, všetko pôvodní obyvatelia - Jupikovia, jedna z etnických skupín, ktoré súhrnne nazývame Eskimákmi a ktorí obývajú Aljašku a časť severného Ruska. Tommy vie, o čom hovorí. Jeho dedina sa obyvateľom doslova stráca pod nohami - pôda, ktorá bola po stáročia zamrznutá, sa rýchlo roztápa, zároveň morský ľad prichádza neskôr než v minulosti a nechráni tak pobrežie pred jesennými búrkami. Nič tak nebráni rýchlemu postupu erózie, ktorej môžu padnúť za obeť celé obydlia. Dedinu Newtok pred časom more celkom odrezalo od pevniny a jej územie sa stalo ostrovom. Čoraz menším ostrovom. Zďaleka pritom nejde o ojedinelý príbeh. Na území Aljašky sa nachádza vyše 200 eskimáckych spoločenstiev, z nich federálna vláda označila za ohrozené viac než 180. A mnohé z nich potrebujú urgentnú pomoc. Pri presune, výstavbe novej infraštruktúry, nových obydlí, provizórneho letiska. Tá pomoc by napríklad v prípade Newtoku podľa údajov vládneho úradu United States Government Accountability Office vyšla amerických daňovníkov na 130 miliónov dolárov. A to je len jedna dedina. Je tomu už dvadsať rokov, čo si obyvatelia Newtoku v roku 1996 odhlasovali odchod z osady. Vzdali to, pochopili, že proti prírode bojovať nedokážu. Mali len dve možnosti - presťahovať sa niekam blízko na vyššie položené miesto s lepšími vyhliadkami do budúcnosti, alebo rozpustiť svoje spoločenstvo a rozpŕchnuť sa do najbližších miest a dedín. A stratiť tak vzájomný kontakt, kontakt s pôdou a tradičným spôsobom života, ktorý si pôvodné obyvateľstvá naprieč planétou tak cenia. Newtočania si vybrali prvú možnosť - vyhliadli si vyvýšené miesto o nejakých desať kilometrov ďalej od ich terajšej osady. Napriek tomu sa však stále skoro nikam nepohli. Analýza nákladov a ziskov nateraz dopadla v ich neprospech a ich presťahovanie so všetkým, čo k tomu treba, nemá kto zaplatiť. Tie isté úrady, ktorá ich k územiu dnešnej dediny v 50. rokoch priviazali, dnes nenachádzajú zdroje, aby ich zo šlamastiky, ku ktorej prispeli, aj vytiahli. "Ich riešením je objaviť sa v prípade, že nás zatopí. A premiestniť nás ´dočasne´ do miest. Odtiaľ sa už však k pôvodnému životu vrátime len ťažko," vysvetľuje v dokumente Newtok Moves vtedajší vedúci spoločenstva Stanley Tom. Komunita tak podľa neho musí hľadať vlastné riešenia. "Je to každým rokom bližšie a bližšie," hovorí pre The Atlantic miestna obyvateľka Zenia Andy. Ukazuje pritom na pobrežie, z ktorého erózia pravidelne ukrajuje celé kusy zeme a je čoraz bližšie k ich domom. Podľa Stanlyeho Toma ročne prichádzajú o 15 až 30 metrov. V minulosti sa vláda snažila spevniť brehy, no nebolo to účinné. Nezostáva nič iné, než sa presťahovať. Federálny grant milión dolárov, ktorý dostala komunita v máji tohto roku, na to však stačiť nebude. Jupikovia boli vždy odkázaní predovšetkým sami na seba. To je ich stratégia, ako sa vysporiadať s krízou, ktorá ich postihla. Sú schopní prežiť celý rok z toho, čo im dá príroda, zo sobov, rýb, divých plodov a ďalších miestnych rastlín. "Zem je naša matka. Volám ju našou matkou, lebo mi dáva, čo potrebujem, pomáha mi, kŕmi ma, oblieka ma," vysvetľuje vzťah Jupikov k svojmu životnému prostrediu v dokumente Newtok Moves obyvateľ dediny Andy Patrick. Zároveň sa obyvatelia v prípade potreby delia s tými, ktorým čosi chýba. Áno, zvykli si napríklad na elektrinu, poštu, pravidelne sa objavujúce lietadlo, ale to nebráni prvým pionierom, aby sa presťahovali a pripravovali pôdu pre ďalších. Nemajú inú možnosť. "Tri domy sme postavili už dávnejšie, ale odvtedy sa tam nič nedeje," hovorí pre Guardian Lisa Charlesová, ktorá sa do nich s rodinou dočasne presťahovala. Nie sú napojené na elektrinu, sú izolované od zvyšku komunity, deťom chýba škola a kamaráti, vysvetľuje ďalej. Do Mertarviku, novej lokality, sa vybrala spolu s manželom a deťmi medzi prvými. Zostali však len cez leto, na zimu sa vrátili do pôvodnej obce. Stanley Tom to prirovnáva k návratu k niekdajšej letnej rybárskej migrácii. Šéf komunity si však uvedomuje, že tie tri domy nestačia, ani tých dvanásť, ktoré tam vybudujú vďaka poslednému grantu. Stále budú bez pripojenia k elektrine, bez letiska či obchodu. Postupne tam však budú musieť prejsť všteci. "Bude to vyzerať inak, ale podstatné je, že tu budú tí istí ľudia," objasňuje svoj postoj Lisa Charlesová. "To je to najdôležitejšie,” dopĺňa. Projekt Svet inak je súčasťou kampane Vyber si, ktorú počas predsedníctva Slovenska v Rade EÚ realizuje Platforma MVRO. Aktivitu spolufinancuje SlovakAid a Európska komisia. Články reprezentujú výlučne názory ich autorov.


Turecký prezident pohrozil rozšírením ofenzívy v Sýrii

Ankara chce v Sýrii zaútočiť aj na mesto Manbídž, ktoré kontrolujú kurdské milície.

ANKARA. Operácia tureckej armády v kurdskej enkláve Afrín na severe Sýrie prebieha "úspešne" a bude pokračovať dovtedy, kým nebude zlikvidovaný posledný "terorista", vyhlásil v stredu turecký prezident Recep Tayyip Erdogan. Turecký líder zároveň zopakoval hrozbu rozšírenia ofenzívy smerom na východ, do mesta Manbídž, ktoré kontrolujú kurdskí bojovníci podporovaní Spojenými štátmi. Erdogan povedal, že od začiatku operácie zahynulo najmenej 268 kurdských bojovníkov a "sedem alebo osem" tureckých vojakov. Turecké ozbrojené sily a spojenecká Slobodná sýrska armáda (FSA) spustili ofenzívu proti Kurdom v enkláve Afrín na severe Sýrie v sobotu 20. januára. Ankara nazvala operáciu Olivová ratolesť a otvorila ňou nový front v sedem rokov zúriacej sýrskej občianskej vojne. Afrín kontrolujú kurdské milície, známe ako Oddiely ľudovej sebaobrany (YPG), ktoré sú však zároveň spojencami USA v boji proti teroristickej organizácii Islamský štát (IS). Ankara označuje YPG za teroristickú organizáciu napojenú na zakázanú Stranu kurdských pracujúcich (PKK) v Turecku, ktorá tam bojuje za väčšiu autonómiu. Aj turecký minister zahraničných vecí Mevlüt Čavušoglu v utorok varoval svojho amerického kolegu Rexa Tillersona, že operácia by sa mohla rozšíriť z Afrínu do Manbídžu, čo by podľa agentúry DPA znamenalo konfrontáciu medzi dvoma spojencami z NATO. Američania majú v Manbídži svojich vojakov, ktorí tam cvičia príslušníkov kurdských milícií. Čavušoglu Tillersonovi povedal, že USA by nemali podporovať teroristov.


Františkánsku záhradu otvorili pre verejnosť

Záhrada je počas aktuálnej sezóny otvorená denne od 9:00 do 20:00.

BRATISLAVA. Františkánska záhrada je opäť prístupná pre verejnosť. Jej brány budú počas aktuálnej sezóny otvorené denne od 9:00 do 20:00. Oznámila to Mestská časť Bratislava - Staré Mesto na svojej webovej stránke.Záhrada bola dlho pre verejnosť zatvorená, no už tretí rok si ju prenajíma Staré Mesto, aby obyvateľom a návštevníkom Bratislavy poskytla príjemné posedenie počas prechádzok v rozpálenom meste.Okrem stromov, kvetov a sôch je vo Františkánskej záhrade aj historická fontána, ktorú už na začiatku 18. storočia zásoboval vodovod. Františkáni tu pestovali zeleninu, ovocie aj liečivé bylinky potrebné na ošetrovanie chorých v priľahlom hospitáli. V roku 1896 prešla záhrada výraznými úpravami. Rád ich realizoval v spolupráci s Bratislavským okrášľovacím spolkom. Zvyšné časti murovaného opevnenia nahradil železný mrežovaný plot. V roku 2013 pribudli do záhrady sochy výtvarníka a popradského rodáka Mariána Králika.


V západnom Tichomorí sa konajú veľké americko-japonské manévre

Na manévroch sa zúčastňuje aj lietadlová loď Ronald Reagan.

TOKIO. Pri brehoch Japonska sa koná pravidelné americko-japonské vojenské cvičenie, do ktorého sa tento rok zapojila i Kanada. Na manévroch sa zúčastňuje aj lietadlová loď Ronald Reagan, ktorá je najväčšou americkou vojnovou loďou operujúcou v oblasti Ázie, informovala v sobotu agentúra Reuters. Japonsko a USA v rámci obranného cvičenia s označením Keen Sword zmobilizovali 57-tisíc námorníkov, príslušníkov námornej pechoty a vojenských letcov. Japonský 47-členný kontingent predstavuje pätinu ozbrojených síl krajiny. Účastníci manévrov v rámci nácviku bojovej pripravenosti vykonávajú pri pobreží Japonska simulované letecké súboje, boj s ponorkami, obojživelné vyloďovacie operácie či nacvičujú obranu pred balistickými strelami. Cvičenie Keen Sword sa koná pravidelne každé dva roky už od roku 1986. Tento rok prebieha od 29. októbra do 9. novembra. Pred dvoma rokmi bol počet jeho účastníkov o 16-tisíc nižší. Spojené štáty tento rok na Keen Sword vyslali lietadlovú loď Ronald Reagan s 5000 námorníkmi a približne 90 lietadlami a vrtuľníkmi. "Sme tu, aby sme upevnili a zachovali našu bojaschopnosť, ak bude potrebná," povedal veliteľ údernej skupiny, americký kontraadmirál Karl Thomas počas brífinfgu, ktorý sa konal na palube lode Ronald Reagan. Jeho japonský kolega, kontraadmirál Hiroši Egawa označil americko-japonské spojenectvo ako kľúčový faktor pre stabilitu celého indo-pacifického regiónu. Japonsko vyslalo na manévre aj niekoľko torpédoborcov a Kanada bojovú zásobovaciu loď a fregatu.   Tohtoročná kanadská účasť na Keen Sword dodáva tomuto pravidelnému japonsko-americkému cvičeniu multilaterálny charakter a má demonštrovať to, že Kanada chce byť vojensky prítomná v oblasti Ázie. Priebeh manévrov, ktoré sa konajú v čase rastúcej regionálnej moci Číny, sledujú aj pozorovatelia z Británie, Francúzska, Austrálie a Južnej Kórey.


So Smerom si spoluprácu predstaviť neviem, tvrdí šéf KDH Hlina

Líder KDH Alojz Hlina plánuje precestovať 365 obcí na Slovensku, chce im predstaviť program KDH.

BRATISLAVA. Pripravujeme sa aj na to, že môžu byť predčasné voľby, aj že nebudú. Povedal to v rozhovore pre agentúru SITA predseda KDH Alojz Hlina, podľa ktorého by boli pre Slovensko lepšie. „Ale je možné, že koalícia svoje dielo dokoná,“ uviedol. Ak by Kresťanskodemokratické hnutie získalo dostatočnú podporu na to, aby zložilo vládu s inými stranami, Hlina nevylúčil ani súčasné koaličné, ani opozičné parlamentné strany. „Spojenectvá by mali vznikať pre dobro občana a nemali by ísť do podstaty subjektov. S niektorými stranami si vieme predstaviť spoluprácu, aj z koaličných aj z opozičných radov. Avšak okrem Smeru,“ spresnil s tým, že oproti kresťanským demokratom sú vždy sociálni demokrati, čo je podľa neho prirodzené. „Preto dúfam, že sociálna demokracia na Slovensku vznikne,“ dodal, lebo podľa neho Smer takou stranou nie je. Ako Hlina ďalej povedal, KDH za posledný polrok od jeho zvolenia na post predsedu strany prešlo náročným obdobím. „Je prirodzené, že sme mali viaceré nezhody, diskutovali sme o nich. Ja som prešiel po Slovensku od zvolenia 65 tisíc kilometrov. Čo je enormná záťaž. Mali sme desiatky stretnutí. Proces konsolidácie sme však ukončili 26. novembra v Poprade na sneme a teraz sme pripravení ísť do externého zápasu. Vnútorne sme usporiadaní,“ povedal. „Čo sa programu týka, pripravili sme akčný dokument s názvom Nový november, ktorý poskytuje základnú informáciu, čo chceme dosiahnuť. Budeme ho od januára chodiť predstavovať na krajských stretnutiach, vyhodnotíme výsledky a pôjdeme ďalej. Navštívim 365 obcí, do schránok, na bráničku domov pripnem náš program, aby ľudia vedeli, že sme tam boli. Vrátime sa opäť medzi ľudí. Lebo na ľudí si politici spomenuli dva mesiace pred voľbami. Možno aj týmto presvedčíme o našej úprimnosti. My máme programové riešenia,“ uzavrel s tým, že politika je o programe, o jej nositeľoch a o ľuďoch.


SZČO nemusia oznámiť Sociálnej poisťovni odklad daňového priznania

Takéto SZČO, ktoré majú predlženú lehotu na podanie daňového priznania, budú platiť poistné v rovnakej výške ako doteraz.

BRATISLAVA. Živnostníci a ostatné samostatne zárobkovo činné osoby (SZČO) nemajú povinnosť posielať daňové priznanie Sociálnej poisťovni a ani jej oznamovať, že si predĺžili lehotu na jeho podanie. Takéto SZČO, ktoré majú predlženú lehotu na podanie daňového priznania, budú platiť poistné v rovnakej výške ako doteraz, teda určené z vymeriavacieho základu na základe daňového priznania za rok 2015 až do 30. 9. 2017, pričom prípadné finančné rozdiely sa nijakým spôsobom nebudú vyrovnávať. Ak SZČO s predĺženou lehotou na podanie daňového priznania vznikne povinné nemocenské a povinné dôchodkové poistenie, poistné z novourčenej sumy bude platiť od 1. októbra 2017 so splatnosťou do 8. novembra 2017. "SZČO, ktorá má predĺženú lehotu na podanie daňového priznania za rok 2016, vznikne povinné nemocenské poistenie a povinné dôchodkové poistenie od 1. októbra 2017 pričom je jedno, či má predĺženú lehotu na podanie daňového priznania do 30. 6. alebo do 30. 9. 2017, ak jej príjem z podnikania a z inej samostatnej zárobkovej činnosti podľa osobitného predpisu alebo výnos súvisiaci s podnikaním a s inou samostatnou zárobkovou činnosťou za rok 2016 je vyšší ako 12-násobok minimálneho vymeriavacieho základu. Ten je 5298 eur," informoval TASR hovorca poisťovne Peter Višváder. Vznik a zánik povinného poistenia, vymeriavací základ a výšku poistného aj SZČO s predĺženou lehotou na podanie daňového priznania oznámi Sociálna poisťovňa.


Firmy v daňových rajoch vytvorili nový rekord. Pozrite sa, kam smerovali

BRATISLAVA. Slováci sa aj naďalej hrnú do daňových rajov. Vlani sa tam nachádzalo až 4777 našich firiem. Oproti roku 2015 sa ich počet zvýšil o 76. Vyplýva to z údajov spoločnosti Bisnode Slovensko. Znížiť počet firiem registrovaných v daňových rajoch mal protischrankový zákon. Bisnode Slovensko tvrdí, že najnovšie rekordné počty firiem zo Slovenska v daňovo zvýhodnených krajinách potvrdzujú, že firmy sa nového protischránkového zákona nezľakli. „Už po schválení zákona sme nepredpokladali, že zapríčiní zásadný odlev podnikateľov z týchto destinácií. Dlhodobo vidíme, že o verejné obstarávanie sa zväčša nezaujímajú podniky so sídlom v daňových rajoch z hľadiska prvej úrovne vlastníctva,“ tvrdí Milan Seliak z Bisnode Slovensko . Dodáva, že firmy, ktoré budú chcieť utajiť vlastníka, do štátnych tendrov nepôjdu priamo, ale pôjdu cez subdodávateľov. Zmeniť správanie firiem by mohol nový protischránkový zákon z dielne ministerky spravodlivosti Lucie Žitňanskej (Most-Híd). Do praxe vstúpil pred niekoľkými dňami. Jednotkou v daňových rajoch medzi Slovákmi je stále Holandsko. V roku 2016 v ňom malo sídlo až 1 142 spoločností, no počet firiem v krajine začína pomaly stagnovať. Medziročne jej pribudli len dve firmy. Rekordným skokanom za rok je ale Cyprus, medziročne sa počet firiem na ňom zvýšil o 149. Na ostrove v súčasnosti sídli 1 066 slovenských spoločností, teda asi pätina zo všetkých našich firiem, ktoré sú priamo zaregistrované v niektorom z daňových rajov.


Brannobezpečnostný výbor o Galante nerokoval

Na výbor pozvali aj ministra vnútra Roberta Kaliňáka (Smer-SD) a policajného prezidenta Tibora Gašpara. Ani jeden z dôvodu zahraničnej cesty neprišiel.

BRATISLAVA. Poslanci Výboru Národnej rady SR pre obranu a bezpečnosť v stredu o kauze resocializačného centra Čistý deň v Galante nerokovali. Za program mimoriadneho zasadnutia, ktoré iniciovali opoziční poslanci, nezahlasovali koaliční členovia výboru, ktorí majú väčšinu. Opozícia chcela na výbore hovoriť o postupe polície vo veci medializovaného prípadu údajného pohlavného zneužívania, ako aj verbálneho a fyzického šikanovania maloletých osôb v resocializačnom zariadení. Podľa predsedu výboru Antona Hrnka (SNS) chcela opozícia na výbore vstúpiť do kompetencií orgánov činných v trestnom konaní. "Mám plnú dôveru v policajného prezidenta a v policajný zbor," odvetil Hrnko na otázku, prečo on osobne nezahlasoval za program rokovania. Šéf výboru tvrdí, že on osobne je o prípade informovaný dostatočne. "Ja si tu nebudem dávať seansy s ľuďmi, ktorí vôbec nechcú riešiť veci konštruktívne. Podľa pána Igora Matoviča (OĽaNO-NOVA) a pani Natálie Blahovej (SaS) zlyhalo v tomto štáte všetko. Podľa mňa tento štát funguje," dodal. Člen výboru Ľubomír Galko (SaS) označil zablokovanie schôdze výboru koalíciou za škandál. "Chceli sme len informácie o tom, či tie deti boli od piatka (9. 9.) večera dodnes v bezpečí. Tibor Gašpar poslal policajného pridelenca v Chorvátsku skontrolovať situáciu až v utorok (13. 9.). Je preto riziko, že tie deti boli v nebezpečenstve. My sme nechceli politizovať, ja som Hrnkovi navrhol, nech bude neverejné rokovanie výboru bez médií. Ja chcem mať istotu, že tým deťom sa nedeje nič nekalé," zdôraznil. Galko podotkol, že Gašpar bol v utorok na Slovensku, Hrnko napriek tomu výbor zvolal až na stredu. "Som sklamaný, že koalícia sa aj z tohto snaží urobiť koalično-opozičný boj. Týmto nám ale ústa nezatvoria, urobíme ten výbor o týždeň," doplnil. Predseda poslaneckého klubu OĽaNO-NOVA Richard Vašečka je presvedčený, že Hrnko ako predseda výboru zlyháva. "My sme poslanci a chceme sa pýtať tých, ktorých kontrolujeme, čo sa v tom prípade deje. Hrnko výbor zvolá na čas, kedy vie, že tu Kaliňák nebude," povedal Vašečka. V galantskom zariadení sa už začala hĺbková kontrola. Skupina kontrolórov pozostáva z pracovníkov ministerstva práce a ústredia práce či zástupcov Slovenskej komory sociálnych pracovníkov. Zisťujú, či je centrum spôsobilé vykonávať resocializačný program. Svoju prácu skupina koordinuje s generálnou prokuratúrou. Priebežne nechce o výsledkoch kontroly informovať, urobí tak až po jej ukončení. Dianie v zariadení preveruje akreditačná komisia a šesťčlenný vyšetrovací tím. Bude sa zaoberať informáciami na blogu poslankyne Blahovej, jej tvrdenia budú predmetom vyšetrovania a v rámci tímu budú otvárať samostatné trestné stíhania. Tento víkend vypočúvala polícia aj matku Natálie, ktorá mala mať ako maloletá styk so zamestnancom centra. Prieskum v centre avizovala aj detská ombudsmanka Viera Tomanová. Verejnosť ani média by si nemali zamieňať resocializačné strediská s centrami pre liečbu drogových závislostí. Resocializačné strediská pre ľudí so závislosťou nie sú určené na jej liečbu a nie sú zdravotníckymi zariadeniami. Metodicky patria do pôsobnosti ministerstva práce, sociálnych vecí a rodiny. Liečbu závislostí riešia v špecializovaných centrách pre liečbu drogových závislostí a v psychiatrických nemocniciach v pôsobnosti ministerstva zdravotníctva. Upozorňuje na to hlavný odborník pre medicínu drogových závislostí ministerstva zdravotníctva Ľubomír Okruhlica vzhľadom na nesprávne informácie v súvislosti s prípadom v Resocializačnom stredisku v Galante. Nejasnosti môžu podľa Okruhlicu vyplývať z problematickej definície zákona o sociálno-právnej ochrane detí, v ktorom sa uvádza, že resocializačné stredisko sa zriaďuje na prekonanie psychických dôsledkov, fyzických dôsledkov drogových závislostí a sociálnych dôsledkov drogových závislostí. Na základe toho sa medicínsky laická verejnosť, vrátane súdov, ktoré rozhodujú o nariadení ústavnej starostlivosti pre deti a mladistvých, môže domnievať, že resocializačné strediská sú určené na liečbu závislostí a rozhodnúť o umiestnení dieťaťa či mladistvého do resocializačného zariadenia bez predošlej minimálne 12-týždňovej ústavnej medicínskej liečby v zdravotníckom zariadení. "Preto v súlade s inými zložkami sa domnievame, že príslušné zákony je potrebné čo najskôr novelizovať," dodal Okruhlica.


Parížske kaviarne a bistrá žiadajú o zápis do UNESCO

PARÍŽ. Francúzska loby spustila kampaň za zapísanie terás parížskych kaviarní a bistier na zoznam svetového kultúrneho dedičstva UNESCO. Argumentom je skutočnosť, že tieto zariadenia zohrali významnú úlohu pri spájaní ľudí po teroristických útokoch, ktoré v roku 2015 zasiahli francúzsku metropolu. Daná asociácia, ktorá pozostáva z vlastníkov týchto podnikov, hercov a iných súkromných osôb, hodlá požiadať o "chránený" štatút pre terasy parížskych kaviarní a bistier. Asociácia podá žiadosť v septembri na ministerstve kultúry, ktoré je zodpovedné za predkladanie podobných iniciatív v UNESCO, oznámili organizátori. Asociácia zároveň hodlá upovedomiť svetovú verejnosť na úlohu týchto zariadení ako "intelektuálnych a umeleckých centier". Dané združenie tvrdí, že Parížania sa po útokoch z 13. novembra 2015 zhromaždili na týchto terasách, považujúc ich za "miesta kultúrnej výmeny, slobody a umenia života", uvádza stanica France 24. Asociácia ďalej uvádza, že kultúra svetoznámych parížskych kaviarní a bistier je čoraz viac "ohrozená" stúpajúcimi cenami za nájom, ako aj vplyvnými nadnárodnými firmami v sektore potravín a nápojov. "V spoločnosti, ktorá sa stáva stále viac štandardizovanou, existujú ešte miesta poskytujúce skutočný prínos pre populárnu kultúru," vyhlásil predseda danej asociácie Alain Fontaine, ktorý vlastní bistro Masturet. Podobné kampane boli iniciované aj v súvislosti s francúzskou bagetou a zelenými knižnými stánkami tzv. bukinistov, ktoré v Paríži lemujú nábrežie Seiny a považujú sa za najstaršie kníhkupectvá na svete.


Bugár Dankov prejav v dume nekritizuje, na Rusko však má iný názor

Danko o svojom vystúpení hovoril nedávno s členmi zahraničného výboru.

BRATISLAVA. V záujme Slovenska je mať dobré vzťahy aj s Ruskom, ale anexiu Krymu odmietame. V rozhovore pre TASR to povedal predseda Mosta-Híd a podpredseda Národnej rady SR Béla Bugár, ktorý nesúhlasí s názorom, že návšteva šéfa parlamentu Andreja Danka (SNS) v Rusku sa nemala uskutočniť. Dankov prejav v ruskej Štátnej dume nekritizuje, poukazuje však na to, že nebol plánovaný. Bugár zároveň uvádza, že na Rusko má trochu iný názor ako Danko. Bugár priznáva, že Dankovi hovorili o možných kritických reakciách na jeho prejav. "A prišli také, ako sme čakali. Ale nikdy nepripustím argument, že ísť na návštevu do Ruska je chyba. Ak to niekto tvrdí, tak nevie, čo to je obhajovať záujmy SR," uviedol Bugár. Poznamenal, že v čase, keď bola v Rusku slovenská delegácia, tam nemecký Mercedes otváral ďalšiu filiálku. "Bol tam aj nemecký prezident," zdôraznil. Podľa Bugára netreba zabúdať ani na plynovod. "Ak by nás obišiel, tak to bude výpadok pre štátny rozpočet. S kým sa vieme dohodnúť napríklad na reverze? No s Rusmi. Je to v našom záujme. Ale áno, netreba zabúdať na to, čo sme dali aj do programového vyhlásenia vlády, že chceme byť v EÚ, NATO. To rešpektujeme aj pri ozbrojovaní armády napríklad," doplnil podpredseda NR SR. Pokiaľ ide o Dankove vyjadrenia, ktorý o Rusku hovoril ako o krajine riešiacej konflikty korektným dialógom, a anexiu Krymu Rusom v Dume nevyčítal, tu Bugár hovorí, že to je Dankov názor. "Ja Rusko vnímam inak. Je neprijateľné, čo táto krajina robí na Kryme a Ukrajine. Preto bolo aj dobré, že sa predĺžili sankcie," vyhlásil pre TASR Bugár. Zabúdať podľa neho netreba ani na to, že Rusko cez kybertechnológie zasahuje a bude chcieť zasahovať do demokratických systémov. "Na to sa treba pripraviť. Tá vojna už nie je konvenčná a my si musíme chrániť naše záujmy. Našimi záujmami je, aby sme boli v NATO, aby sme boli silní partneri v EÚ, PESCO a pod. Ale je tiež v poriadku, že udržiavame ekonomické vzťahy aj s inými krajinami," poznamenal. Verí, že Danko toto všetko ako vyštudovaný právnik chápe. Andrej Danko o svojom vystúpení v Dume hovoril nedávno s členmi zahraničného výboru. Trvá na tom, že možnosť vystúpenia v ruskej Štátnej dume nebola česť pre neho ako predsedu NR SR, ale pre Slovensko a slovenský národ. Danko možnosť vystúpiť v Dume nazval historickou udalosťou. Zdôraznil, že si stojí za každým slovom v prejave. "Odmietam haniť národ na základe ideológie. Odmietam haniť Nemecko za nacizmus a Rusko za komunizmus. Ľudí má spájať komunikácia, s každým je treba viesť dialóg," povedal Danko s dôvetkom, že politika by nemala byť biela ani čierna a vždy by sme mali ísť strednou cestou. "Som predseda SNS a parlamentu, snažím sa stretávať so všetkými zástupcami jednotlivých štátov, a tak aj svoje zahraničné cesty nastavujem," dodal.


Zomrel Paul Weitz, veliteľ prvého letu raketoplánu Challenger

Weitz velil prvému letu raketoplánu Challenger keď mal 51 rokov.

FALGSTAFF. Vo veku 85 rokov zomrel bývalý astronaut Národného úradu pre letectvo a vesmír (NASA) Paul Weitz, ktorý velil prvému letu raketoplánu Challenger. Informovala o tom v utorok agentúra AP. Weitz skonal v pondelok v domove dôchodcov v meste Flagstaff v štáte Arizona. Príčinu smrti nezverejnili. Podľa údajov NASA Weitz - absolvent Pennsylvánskej štátnej univerzity v odbore letecké inžinierstvo - v roku 1973 pilotoval prvú z posádok v rámci projektu Skylab. V roku 1983, keď mal 51 rokov, velil prvému letu raketoplánu Challenger. Celkovo počas týchto dvoch letov strávil vo vesmíre 793 hodín. Do dôchodku odišiel v roku 1994 ako zástupca riaditeľa Johnsonovho vesmírneho strediska. "Meno Paula Weitza bude navždy spojené s raketoplánom Challenger. Bude sa neho spomínať aj za to, ako vzdoroval gravitácii a veku... Dokázal, že 51 je len číslo," reagoval bývalý astronaut Curtis Brown, ktorý bol vo vesmíre šesťkrát.


V Alpách objavili najstaršiu snežnicu na svete

V Ötztalskych Alpách na severe Talianska sa našla najstaršia známa snežnica na svete.

BOLZANO – Snežnica nájdená v Ötztalskych Alpách pochádza z mladšej doby kamennej a je staršia ako iný známy nález z tejto oblasti, praveký Ötzi.  Úrady ju slávnostne verejnosti predstavia v pondelok. Informovala o tom rakúska agentúra APA. Snežnicu náhodou našiel na ľadovci v Ötztalskych Alpách v blízkosti dnešnej taliansko-rakúskej hranice kartograf Simone Bartolini pri geodetickom zameriavaní. Pomocou rádiokarbónovej metódy sa podarilo určiť jej vek na obdobie medzi rokmi  3 800 až 3 700 pred našim letopočtom. Snežnica je preto staršia ako najznámejší archeologický nález Ötztalských Álp – zmrznutá múmia pravekého muža. Podľa miesta nálezu dostal meno Ötzi. Žil zhruba medzi rokmi 3 350 a 3100 pred našim letopočtom. Od nálezu Ötziho 19. septembra uplynie už 25 rokov. Objavili ho nemeckí manželia Simonovci počas výletu na ľadovci. Telo len mierne vyčnievalo nad úrovňou ľadovca a preto ho považovali za telo horolezca, ktorý zahynul pod lavínou.  Po niekoľkých dňoch sa telo podarilo vyslobodiť z ľadovca a previezť do rakúskeho Innsbrucku. Dôkladný prieskum určil jeho vek, príčinu smrti aj spôsob života, zbrane, oblečenie a obuv, tetovanie a tiež to, čo krátko pred smrťou jedol. Ötzi vyvolal tiež rakúsko - taliansky spor o vlastníctvo tela. Podľa mierovej zmluvy z roku 1919 hranicu určuje rozvodie riek Inn a Etsch. Až presné zameranie hranice preto určilo, že telo ležalo 92 a pol metra na území Talianska. Po dokončení vedeckého prieskumu na Univerzite Innsbruck je preto od roku 1998 Ötzi vystavený vo vlastnom múzeu v Bolzane, hlavnom meste Južného Tirolska.


Vláda o vyslaní policajtov na pomoc pri rozklade prevádzačov nerokovala

Bezpečnostna rada nezasadla, rokovanie preložili.

BRATISLAVA. Vláda v stredu nebude rokovať o vyslaní vojenských policajtov do Stredomoria do operácie EUNAVFOR MED Sophia. Materiál môže vláda prerokovať až po jeho prerokovaní Bezpečnostnou radou SR a jej stredajšie rokovanie bolo nakoniec preložené. Tento návrh rezortu obrany bol preto stiahnutý aj z rokovania vlády. Hlavným cieľom operácie EUNAVFOR MED Sophia je rozloženie prevádzačských sietí. Do operácie pôjde zo Slovenska zásahový tím v počte do desať vojakov a v operácii budú pôsobiť v dvoch šesťmesačných rotáciách. Slúžiť budú na lodi pôsobiacej pod vlajkou Nemecka. Odísť do misie by mali v auguste, dovtedy sa budú pripravovať na vyslanie. Rada Európskej únie rozhodla o vedení vojenskej operácie v južnej časti centrálneho Stredomoria v máji 2015. Na tejto operácii v súčasnosti participuje 24 štátov Európskej únie.Túto misiu EÚ podporuje aj NATO. Slovenský minister obrany Peter Gajdoš v minulosti označil nasadenie slovenských vojenských policajtov do operácie Sophia z pohľadu Slovenska za "konkrétny príklad spolupráce medzi NATO a EÚ". Nové spôsobilosti, ktoré naši vojenskí policajti získajú pod vlajkou EÚ, môžeme podľa neho v budúcnosti využiť aj v rámci NATO.


Bane sa rozširovať zatiaľ nemôžu

Na posúdenie vplyvov na životné prostredie predložili bane tri varianty, ministerstvo pôvodne súhlasilo s druhým, teda vyťažením asi 7,38 milióna ton uhlia.

NOVÁKY. Zámerom Hornonitrianskych baní Prievidza (HBP), ktoré plánujú ťažbu hnedého uhlia v 12. ťažobnom úseku Dobývacieho priestoru (DP) Nováky I., sa bude opätovne zaoberať odbor ministerstva životného prostredia (MŽP). Vyplýva to z tohtotýždňového rozhodnutia osobitnej komisie ministra životného prostredia. V rozhodnutí, ktoré zaslali médiám Kúpele Bojince, podpísanom ministrom Lászlóom Sólymosom (Most-Híd), komisia zrušuje záverečné stanovisko envirorezortu povoľujúce zámer ťažby a vec vracia jeho odboru posudzovania vplyvov na životné prostredie na nové prejednanie a rozhodnutie. Komisia sa zámerom ťažby v DP Nováky zaoberala po tom, čo proti záverečnému stanovisku MŽP doručili začiatkom tohto roka dotknuté organizácie, Kúpele Bojnice a Spoločenstvo vlastníkov súkromného lesa a pasienkov so sídlom v Opatovciach nad Nitrou a jeden obyvateľ, rozklady. Zamietavé stanovisko k zámeru ťažby v rámci prvostupňového konania doručili ministerstvu i Letecké opravovne Trenčín, a.s., podľa ktorých by činnosť zasahovala do ich práv, tiež Vojenské lesy a majetky Slovenskej republiky. Štátny podnik nesúhlasil s prvým variantom ťažby, ktorý by mal podľa nich priamy vplyv na ich pozemky. Ministerstvo sa podľa rozhodnutia osobitnej komisie síce týmito písomnými stanoviskami zaoberalo, vyhodnotilo ich však ako doručené po zákonnej lehote, a preto so subjektmi nekonalo ako s účastníkmi konania. To, že sa ministerstvo vzhľadom na zásah do ich práv nevyrovnalo s postavením Kúpeľov Bojnice, Leteckých opravovní Trenčín, Vojenských lesov a majetkov Slovenskej republiky ako i Spoločenstva vlastníkov súkromného lesa a pasienkov a nekonalo s nimi ako s účastníkmi konania, vyhodnotila osobitná komisia ako procesnú chybu, ktorá môže mať vplyv na zákonnosť napadnutého rozhodnutia. Preto dospela k záveru, že napadnuté rozhodnutie je potrebné zrušiť a vec vrátiť ministerstvu na nové prejednanie a rozhodnutie. Odvolací orgán, ako ďalej vyplýva z rozhodnutia, sa nezaoberal podrobným preskúmaním a vyhodnotením vecných námietok uvedených v podaných rozkladoch, nakoľko zistil také procesné pochybenie, v dôsledku ktorého je potrebné napadnuté rozhodnutie zrušiť. S nimi ako i s námietkami uplatnenými v rámci nového konania sa vyrovná prvostupňový orgán, dodala komisia. Rozhodnutie je právoplatné, keďže proti nemu podľa správneho poriadku nie je možné podať odvolanie a nie je preskúmateľné súdom. Účelom akcie HBP je vyťaženie uhoľných zásob v 12. ťažobnom poli v ťažobnom úseku, ktorý je súčasťou DP Nováky I. s plochou asi 3056 hektárov, pričom nadväzuje na 11. ťažobný úsek. Ťažbou by mali byť dotknuté Nováky, Opatovce nad Nitrou a Koš. Náklady na realizáciu zámeru bane odhadli na sumu od 27,2 do 30,2 milióna eur, do nej však nie sú zahrnuté investície v súvislosti s otvárkou bane a realizáciou ťažobných prác. S ťažbou by chceli bane začať v roku 2023, ukončiť by ju mali v roku 2034. Zámer si vyžiada aj vyvolané investície. Na posúdenie vplyvov na životné prostredie predložili HBP tri varianty, ministerstvo pôvodne súhlasilo s druhým, teda vyťažením asi 7,38 milióna ton uhlia. Zámer odobrilo za splnenia 12 podmienok, ktoré vyplynuli z pripomienok dotknutých orgánov a verejnosti. Ťažbu HBP odôvodnili zachovaním pracovných miest či strategickým významom v oblasti energetickej bezpečnosti regiónu a štátu.


PÍŠE RICHARD SULÍKPokrokár Macron je škodná pre Európu

Macronova výzva

Premiérova reakcia

Sulíkova reakcia

Štefunko a Beblavý

Tkačenkov komentár

Skutočne proeurópsky je ten, kto problémy jasne pomenuje a navrhne riešenia.

Autor je predseda strany Sloboda a solidarita Francúzsky prezident Emmanuel Macron v pondelok zverejnil otvorený list určený všetkým občanom Európy, preložený do všetkých jazykov Európskej únie. Táto aktivita k voľbám do europarlamentu je bezpochyby sympatická, jej obsah už menej. Takmer tri roky po referende, v ktorom občania Veľkej Británie rozhodli o brexite, teda o vystúpení z EÚ, dospel Macron k poznaniu, že na vine sú tí, ktorí viedli klamlivú kampaň. Zabúda však, že najväčšiu kampaň za brexit urobil predseda Komisie Juncker osobne, ktorý pretláčal kvóty na utečencov a len pár týždňov pred brexitom navrhol pokutovať tie štáty, ktoré si svoju pridelenú kvótu nesplnia. Pokuta mala byť 250-tisíc eur, za každého neodobratého migranta. Potom sa netreba čudovať, že vyše 17 miliónov Britov si povedalo dosť. Macron sa však nepoučil a pod rúškom veľkého Európana opäť pretláča prerozdeľovacie kvóty na migrantov, len to inak nazýva: "Všetci si musia plniť povinnosť… solidarity (rovnaká azylová politika, s rovnakými pravidlami prijímania a zamietnutia žiadateľov)."  Majme sa na pozore, keď tvrdý obhajca francúzskych záujmov hovorí o solidarite. Ani nie pred dvoma rokmi pretlačil Macron smernicu o vysielaní zamestnancov, ktorá poškodzuje našich autodopravcov. Robert Fico mu na stretnutí v Salzburgu v hlbokom predklone pri tom asistoval. Presne tento prístup – dlhy, porušovanie pravidiel a dvojaký meter – ničí Európu. Iný príklad: ten istý Macron, ktorý obviňuje Taliansko, že nie je solidárne, lebo uzavrelo svoje prístavy pre migrantov, posiela migrantov z francúzsko-talianskej hranice späť do Talianska. V dobrej polovici listu píše Macron o pokroku. Ako správny pokrokár chce viac úradov, viac regulácií, viac socializmu a menej konkurencie. Európska agentúra na ochranu demokracie, európsky azylový úrad, európska rada pre vnútornú bezpečnosť, európska klimatická banka, európska jednotka pre zdravotnú bezpečnosť, európsky dohľad nad veľkými digitálnymi platformami… to všetko sú nové úrady, ktoré Macron navrhuje. Ďalej chce odstraňovať z internetu všetky prejavy nenávisti (takto pekne sa hovorí obmedzeniu slobody slova), zvýšiť vojenské výdavky, pri verejných zákazkách uprednostňovať európske podniky (to znie pekne, ale v skutočnosti to znamená horšie alebo drahšie produkty), zabezpečiť rovnakú odmenu na rovnakom pracovisku (inými slovami, lepší nesmú byť lepšie odmenení) a, samozrejme, všeličo financovať. Ale ani jedno jediné slovo o dlhoch a s nimi spojenom masívnom porušovaní vlastných pravidiel a o dvojakom metri. Emmanuel Macron nehovorí o tom, prečo Francúzsko rok čo rok prekračuje dohodnutý deficit verejných financií (3,5 percenta) a prečo Francúzsko nie je za to pokutované, na rozdiel od Talianska, ktorému sa Európska komisia masívne vyhrážala už pri nižšom deficite (2,4 percenta). Lenže presne tento prístup – dlhy, porušovanie pravidiel a dvojaký meter – ničí Európu. Proeurópsky nie je ten, kto Úniu v týchto veciach nekritizuje. Naopak, skutočne proeurópsky je ten, kto problémy jasne pomenuje a navrhne riešenia. Presne to sme my v SaS spravili.


Slovanista Apau si v prvom zápase jarnej časti vykĺbil kľúčnu kosť

BRATISLAVA. Futbalista ŠK Slovan Bratislava Mitch Apau sa bude zotavovať štyri až päť týždňov zo zranenia, ktoré utrpel vo víťaznom prvom jarnom zápase Fortuna ligy na pôde FC 1904 DAC Dunajská Streda (1:0). Holandský obranca, ktorý do šlágra proti DAC nevynechal v tejto sezóne najvyššej slovenskej súťaže ani minútu, sa zranil po vyše polhodine hry a na ihrisku ho nahradil Jurij Medveděv. Následné vyšetrenia ukázali, že 28-ročný bek si vykĺbil kľúčnu kosť. V nedeľu absolvoval operáciu. "Už sa cítim o niečo lepšie, i keď pondelňajšie ráno ešte bolo veľmi zlé. V inkriminovanom súboji som tvrdo dopadol na zem, bolo to veľmi bolestivé a už v tej chvíli som tušil, že je zle." ,,Snažil som sa to ešte prekonať a dohrať zápas, ale už to jednoducho nešlo. Neprepadám zlým myšlienkam, veď predpokladaná doba absencie nie je taká dlhá. Budem tvrdo pracovať, aby som sa vrátil ešte silnejší," uviedol Apau pre oficiálny klubový web. Strata stabilného člena základnej zostavy hnevá kouča Martina Ševelu. "Mrzí ma, že sme prišli o dôležitého hráča, ktorý doteraz v lige nevynechal ani minútu. Žiaľ, aj také veci futbal prináša, a my sa musíme s touto situáciou vyrovnať." ,,V nedeľu sa podrobil operačnému zákroku, ruku bude mať týždeň zafixovanú v dlahe. Potom začne s rekonvalescenciou a postupne sa bude zapájať do tréningového procesu," povedal hlavný tréner Slovana. "Na pravý kraj obrany máme pripravenú alternatívu, Jurij Medveděv sa v zápase s DAC dobre zhostil svojej úlohy. Aj kvôli takýmto situáciám je výborné mať zdvojené posty. Mitch nám ako dôležitý člen tímu vypadol, na jeho poste však máme k dispozícii ďalšieho kvalitného hráča, ktorý ho môže zastúpiť," dodal Ševela.


Pokuty za STK sa znížia. Érsek ustupuje kritike

Aktuálne je pokuta za neabsolvovanie technickej a emisnej kontroly vo výške 330 eur.

BRATISLAVA. Ministerstvo dopravy pod vedením Arpáda Érseka (Most-Híd) ustúpilo kritike. Vysoké pokuty za neabsolvovanie emisnej a technickej kontroly budú nižšie. O koľko, zatiaľ nie je známe. Rovnako nie je jasný ani termín, kedy začnú motoristom chodiť nižšie pokuty. Malo by to byť v priebehu prvého polroka 2017. „Pre nás je dôležitá bezpečnosť, nie pokutovanie motoristov. Chceme zároveň robiť osvetu na webovej stránke, prostredníctvom ktorej motoristom môžu chodiť upozornenia na termíny uplynutia kontrol,“ vyhlásil vo štvrtok štátny tajomník ministerstva Viktor Stromček (Smer). Pokuty podľa nového systému, ktorý platí od začiatku marca, prídu motoristom automaticky, ak zmeškajú termín technickej a emisnej kontroly. Za chýbajúcu technickú a emisnú kontrolu auta hrozí pokuta po 165 eur, spolu teda motorista zaplatí na pokutách až 330 eur. Ak vodiči zaplatili pokutu do 15 dní od jej uloženia, mohli ušetriť tretinu, zaplatili tak len 220 eur. Pokuta niekoľkonásobne prekračuje cenu za absolvovanie emisnej ani technickej kontroly. Tá síce nie je presne stanovená, ale zvyčajne sa pohybuje od 40 do 60 eur za emisnú aj technickú kontrolu. je výška pokuty za neabsolovanie emisnej a technickej kontroly. Pokute sa dá vyhnúť tak, že sa majiteľ auta prihlási do systému automatických upozornení cez stránku Jednotného informačného systému v cestnej doprave. Služba nefunguje automaticky. Vodič sa do nej musí zaregistrovať. Ak to urobí, dostane upozornenie prostredníctvom e-mailu či SMS správy na mobil, aby nezabudol na termín, kedy mu končí platnosť STK aj emisnej kontroly. Termín skončenia platnosti si však vie skontrolovať aj na čelnom skle, kam stanice emisných a technický kontrol lepia informáciu o tom, že auto kontrolu absolvovalo a dokedy je STK a emisná kontrola platná. Ak kontrolu nestihne včas, príde mu automaticky do schránky bez toho, aby ho úrady dopredu varovali. Ešte na začiatku roka ministerstvo dopravy udelilo generálny pardon. Trval dva mesiace, pričom koncom februára ho podľa autoservisov sprevádzali návaly ľudí. „Najmä v posledný týždeň sme mali v porovnaní s bežným obdobím neporovnateľne väčší záujem o kontroly,“ vravel začiatkom marca Jaroslav Malenka z BOAT Plus. Podobne plné boli aj dopravné inšpektoráty. Nie všetci totiž cez STK prešli a autá si potrebovali dať najskôr opraviť. Aby sa vyhli pokute za jej neabsolvovanie, autá radšej odhlasovali z evidencie. Neobvyklý nápor musela polícia na niektorých miestach riešiť mimoriadnymi opatreniami. „Nápor bol taký veľký, že vyvolávací systém nevydával lístky už o deviatej hodine ráno. Preto sme zriadili tri okienka bez poradového čísla a tam vybavovali len trvalé a dočasné vyradenia,“ povedala košická policajná hovorkyňa Jana Mésarová. Okrem zníženia pokút za neabsolvovanie emisnej a technickej kontroly, by sa mali meniť aj požiadavky na kontrolórov. Po novom bude môcť stanicu emisnej či technickej kontroly otvoriť každý autoservis, ak splní zákonné podmienky. Takýmto spôsobom by podľa rezortu mohlo vzniknúť do tisíc pracovných miest. „Ťažko povedať, aký bude reálny počet. Otvorenie stanice nie je lacná záležitosť. Náš odhad je 80, no bude to záležitosťou trhu,“ povedal Stromček. Štát v roku 2013 sprísňoval totiž aj požiadavky na technikov, ktorí kontroly robia. Autá a pracovníkov staníc technickej kontroly povinne snímajú kamery. Týmto krokom chcel štát zabrániť kontrolám, keď auto prešlo technickou kontrolou, no pracovisko reálne nenavštívilo. Táto povinnosť však má ostať zachovaná aj po novom. Sprísnenie kontrol malo totiž podľa webu autobild.cas.sk pozitívne dosahy. Kým januári 2013 emisnou kontrolou neprešlo 414 áut, v novembri ich ich bolo až 1400. Technickou kontrolou podľa štatistík v roku 2015 z celkového počtu 1,1 milióna áut neprešlo takmer 48-tisíc. Päťdesiattisíc áut dostalo len nálepku dočasnej spôsobilosti. Tento text ste mohli čítať vďaka tomu, že platíte za obsah. Vážime si to.


Paulína Fialková presviedča sestru, aby neukončila kariéru

Dukla Banská Bystrica privítala biatlonistky.

BANSKÁ BYSTRICA. Druhá najúspešnejšia slovenská biatlonistka súčasnosti Paulína Fialková po skončení sezóny 2018/2019 pricestovala na Slovensko z posledných pretekov Svetového pohára v Osle. Vo štvrtok ráno sa spolu s ďalšou mimoriadne úspešnou slovenskou biatlonistkou Anastasiou Kuzminovou stretli so zamestnancami a vedením armádneho strediska Dukla Banská Bystrica. "Som členka Dukly a vidím, koľko času a energie vynakladajú ľudia, ktorí tu pracujú. Vnímam to tu ako jednu veľkú rodinu, takže som veľmi rada, že sa takéto privítanie zorganizovalo. Mohla som vidieť všetkých pohromade, lebo počas sezóny a prípravy na ňu nie je možné sa s každým osobne porozprávať. Všetci si tu robia svoj kus práce, čo napomáha k celému nášmu výsledku. Takže i vďaka ľuďom v zákulisí môžeme odvádzať i my športovci profesionálnu prácu," prezradila Anastasia Kuzminová. Vždy sa dá nájsť niečo, čo sa dá zlepšiť. Myslím si, že keby som mala aj 35 rokov, stále by sa našiel detail, ktorý by sa dal vylepšiť. Mám teda na čom pracovať až do konca svojej kariéry. Riaditeľ VŠC Dukla Roman Benčík neskrýval nadšenie z výsledkov dvoch úspešných slovenských biatlonistiek. Trojnásobnú držiteľku olympijského zlata a aktuálnu držiteľku malého glóbusu v disciplíne šprint Kuzminovú označil za kráľovnú a Paulínu Fialkovú, ktorá si v sezóne vybojovala šesť pódiových umiestnení v rámci pretekov SP, za princeznú. Celé štvrtkové stretnutie v Banskej Bystrici sa nieslo v priateľskej atmosfére. "Veľmi sa teším z úspešnej sezóny. Nie je to iba o Anastasii či Paulíne, ale aj o lyžiarke Petre Vlhovej a ostatných úspešných zimných športovcoch, ktorým sa darilo. Veľmi nás teší, že po úspešných ZOH 2018 v Pjongčangu máme úspešnú aj poolympijskú sezónu. Veríme, že športovci, ktorí neukončia kariéru, nadviažu na tieto úspechy aj v tej ďalšej sezóne. Videli sme, ako sa všetci tešia z úspechu našich dvoch biatlonistiek, no je to aj úspech všetkých zamestnancov Dukly," povedal Roman Benčík. Veľkú radosť zo stretnutia mala aj Paulína Fialková. "Sezóna je vždy náročná a dlhá. Pretekov je veľa a všetci vrátane mňa sú už úplne 'odrovnaní', potrebujeme oddych," poznamenala na úvod P. Fialková a pokračovala: "Teším sa z tejto sezóny. Boli tam síce výkyvy, ale neboli až také ako vlani. Keďže som udržala aspoň šiestu pozíciu v celkovom hodnotení Svetového pohára, bol to pre mňa určite skvelý ročník. Zatiaľ sme si s trénermi ešte nevyhodnotili veci, ktoré nevyšli. Bude potrebné ich v budúcnosti zmeniť. Na druhej strane, vyskytli sa aj záležitosti, ktoré boli skvelé a treba ich podporiť. Vždy sa dá nájsť niečo, čo sa dá zlepšiť. Myslím si, že keby som mala aj 35 rokov, stále by sa našiel detail, ktorý by sa dal vylepšiť. Mám teda na čom pracovať až do konca svojej kariéry." Verejnosť aktuálne zaskočilo nečakané vyhlásenie jej mladšej sestry Ivony Fialkovej, ktorá uvažuje vo veku 24 rokov o konci športovej kariéry. Umiestnenia okolo tridsiateho až štyridsiateho miesta ju totiž nenapĺňajú. Jej sestra Paulína to s ňou už riešila. "Nie som zástancom toho, že keď sa niekto trápi, má prehlbovať svoju depresiu, aby mal nešťastný život. Nemyslím si však, že ona by mala byť teraz nešťastná. Má skvelé parametre, len je viac tréningový typ než pretekársky. Musí sa preto naučiť pracovať viac hlavou, lebo fyzicky na to určite má. Ak by prekonala hlavu, bola by možno lepšia pretekárka ako ja. Nechávam to však na ňu. Samozrejme, musí so mnou zostať. Robila som všetko pre to, aby sa tak stalo, avšak nebudem do toho tak 'búšiť', aby som neurobila niečo, z čoho bude nešťastná," uzavrela Paulína Fialková.


AKTUALIZOVANÉ 15:16Rokovanie ukončili diskusiou o VÚC, v pléne bolo 20 poslancov

Poslanci odštartovali rokovanie novelou protischránkového zákona.

BRATISLAVA. Rokovanie o zrušení vyšších územných celkoch (VÚC), ktoré navrhujú nezaradení poslanci NR SR Miroslav Beblavý a Katarína Macháčková, ukončilo ôsmy deň rokovania 12. schôdze parlamentu. V takmer prázdnej sále, za prítomnosti 20 poslancov, Beblavý obhajoval zrušenie žúp na Slovensku. Poslanec NR SR za stranu Sloboda a Solidarita (SaS) Ondrej Dostál povedal, že nerozumie, prečo Beblavý spolu s nezaradenou poslankyňou Katarínou Macháčkovou predkladajú balík 28 zákonov na zrušenie žúp. Poslanec Smeru Ján Kvorka sa spýtal, kto zaviedol a vymyslel VÚC na Slovensku. „ SDKÚ? V ktorej strane ste vy boli a prečo ste vtedy neurobili to, čo robíte teraz?“ spýtal sa Kvorka. „Ja som poslanec zo Žilinského kraja a počúvam, čo ľudia o vás hovoria. Radím vám, príďte do Žilinského kraja, prejdite si okresy a budete počuť, čo o vás ľudia hovoria,“ adresoval Beblavému. Beblavý povedal, že názor na VÚC za roky zmenil, a to je dôvod jeho navrhovaných zmien. „Vplyvom skúseností som názor zmenil,“ povedal. Vladimír Faič zo Smeru vyjadril názor, že ak sa má pristúpiť k zmene VÚC, tak po veľmi serióznej analýze. Boris Kollár zo Sme rodina povedal, že podľa neho sú vyššie územné celky „odkladiskom niektorých politikov“. Nezaradení poslanci NR SR Miroslav Beblavý a Katarína Macháčková prišli do parlamentu s balíkom 28 zákonov, ktoré by na Slovensku celkom zrušili vyššie územné celky, ktoré na Slovensku máme zriadené od roku 2001. Ak by zmeny v parlamente poslanci podporili, štát by podľa výpočtov predkladateľov ušetril viac ako 205 miliónov eur. Dôvodom, prečo poslanci navrhujú zrušenie samosprávnych krajov je to, že za 15 rokov nesplnili žiadny zo zásadných cieľov, ktoré im pripisovala reforma verejnej správy. Poslanci mali v schôdzi pokračovať už v pondelok 13. februára, avšak poslanec za OĽaNO Alan Suchánek upozornil vedenie NR SR, že to je v rozpore s rokovacím poriadkom parlamentu. Po jeho upozornení vedenie oznámilo, že poslanci budú pokračovať v rokovaní 12. schôdze v utorok 14. februára o 9:00, keď by mali ukončiť rokovanie o balíku zákonov na zrušenie VÚC a následne hlasovať o ich posunutí do druhého čítania. Na programe majú ešte rokovanie o opozičnom návrhu zákona o veterinárnej starostlivosti z dielne SaS. Hlasovať by mali o mimoriadnej správe ombudsmanky Jany Dubovcovej, ktorú vo štvrtok predniesla v pléne. Poslanci by mali hlasovať aj o schválení novely zákona o registri partnerov verejného sektora, teda takzvanom protischránkovom zákone. Novelu vypracoval rezort spravodlivosti na podnet ministerstva financií, ktorý narazil na možné problémy s aplikáciou zákona na zahraničných investorov do slovenských dlhopisov pri pripravovanej marcovej emisii štátnych bondov. Podľa navrhnutej novely tak Agentúra pre riadenie dlhu a likvidity (ARDAL), ktorá spravuje štátny dlh a Národná banka Slovenska (NBS), ktorá vykonáva obchody na medzinárodných trhoch v rámci výkonu menovej politiky eurozóny, nebudú spadať do vecnej pôsobnosti zákona.


Chybu Windowsu opravil Google. Microsoft o ničom nevedel

Verejný tlak môže urýchliť firmy pri distribúcií záplat. Google to už v minulosti raz spravil.

MOUNTAIN VIEW, BRATISLAVA. Stalo sa to už po druhýkrát v priebehu posledných dvoch rokov. Google informoval odbornú verejnosť o chybách v operačnom systéme Windows skôr, ako Microsoft začal distribuovať medzi svojich používateľov záplaty. Firma argumentuje tým, že jej ide o bezpečnosť. Hoci bezpečnostný tím informoval Microsoft o probléme a spôsobe jeho riešenia už pred desiatimi dňami, Microsoft záplatu nepripravil a nerozoslal. Hackeri však aktívne chybu využívajú pre svoje aktivity. Vzniká tak tlak, ktorý môže distribúciu záplaty urýchliť. Chyba je v jadre systému a umožňuje kódu zvýšiť jeho oprávnenia v operačnom systéme, teda tváriť sa ako admin. Škodlivý kód sa tak napríklad v internetovom prehliadači dostane aj k dôležitým dátam. Existujú podozrenia, že hackeri používajú aktívne túto chybu práve teraz, v čase vrcholenia predvolebnej kampane v USA. Minulý týždeň opravovala vážnu bezpečnostnú chybu firma Adobe vo svojom Flash Playeri. Microsoftu sa podľa magazínu Digital Trends nepáči, že Google odhalil technické problémy v systéme skôr, ako ich vývojári opravili. Hoci informácie neobsahovali vzorový kód pre zneužitie chyby, odborná verejnosť dostala dostatok informácií na to, aby si ho vyrobila. Podobné chyby však nie sú iba v pozornosti hackerov. Aktívne ich využívajú vládne agentúry pre špehovanie a presadzovanie svojich cieľov. Google neustále monitoruje produkty ostatných vývojárov, aby zaistil bezpečnosť svojho vlastného prehliadača a služieb, ktoré prevádzkuje.


Kamaráti sa boja o Ewana McGregora. Kritika neprijala jeho nový film

Škótsky herec si vyskúšal réžiu. Neúspešne. Náladu mu zlepší pokračovanie Trainspottingu.

SAN SEBASTIÁN. Ewan, si v poriadku? Škótsky herec Ewan McGregor dostal od svojho kamarátku stručnú esemesku. Pochopil, že asi čítal recenzie na jeho najnovší film a že asi neboli najlepšie. A asi sa bojí, že ho zranili. Už prešlo dvadsať rokov odvtedy, čo do kín prišiel film Trainspotting. McGregor dostal v nespútanom príbehu o generácii mladých narkomanov hlavnú úlohu a keďže to bol hit, ktorý otriasol pokojnými vodami kinematografie, stala sa z neho hviezda svetovej veľkosti. Kritici písali, že sa objavil ohromný herecký talent. Teraz sa však nepíšu o jeho herectve. Najnovšie recenzie sa týkajú jeho režijného debutu, filmu American Pastoral.   Keďže debutanti si vyberajú témy, ktoré najviac poznačili ich život, aj Ewan McGregor si vybral takú, v ktorej sa spoznal. Za tých dvadsať rokov, čo trvá jeho kariéra, sa stal otcom štyroch dcér, ktoré rastú a prestávajú poslúchať.  "Pubertálny vek z nich urobí rebelky, čo ma odmietajú a ja len môžem dúfať, že raz sa ku mne vrátia," smial sa na festivale v San Sebastiáne, kam prišiel American Pastoral predstaviť. Philip Roth v nej písal o rodine, ktorá síce vyzerala na pohľad ako krásny (rozumej tradičný) obrázok, rozožrali ju však spoločenské hnutia, ktoré po druhej svetovej vojne otriasli celou krajinou. Začalo sa to pacifistickými manifestáciami proti vojne vo Vietname, končilo to teroristickými akciami namierenými proti západnému spôsobu života vôbec.  Ewan McGregor si sám zahral úlohu otca, ktorý sa len bezmocne prizerá na to, ako sa jeho dospievajúca dcéra stratila niekde medzi tým. Keď ju obvinili z vraždy suseda, utiekla a už sa nikdy nevrátila. Hovorí, že nebolo jeho túžbou obsadiť sám seba do svojho prvého filmu. American Pastoral bol projekt, ktorý sa dlho nerealizoval, až kým sa ho producenti nespýtali, či si ho nechce nakrútiť sám. Chcel, pretože na rozdiel od iných projektov, ktoré sa zjavia ako idea a potom akosi vyprchajú, tento nevedel vyhodiť z hlavy. Ponuku zobral nesmierne vážne. "Niekoľko mesiacov som žil v tejto knihe, čítal som ju dokola, aby som medzi riadkami objavil zlomové situácie. Aj keď som chodil behať, mal som v slúchadlách audio verziu. Akoby som mal na pleciach batoh zodpovednosti, takej veľkej, akú som ešte nikdy nezažil," hovoril. Počas svojej hereckej kariéry najviac obdivoval režisérov Dannyho Boyla, Woodyho Allena a Romana Polanského. "Ale naučiť sa dá veľa aj od zlých režisérov, prečo to nepovedať, je to pravda," hovorí. Veľmi mu to však nepomohlo. American Pastoral nie je žiadny prepadák, ani film, ktorý by nedržal pokope. Ewanovi McGregorovi však ušli nelogické chyby v príbehu, nedokázal dokázať jeho dôležitosť a ani zo svojich kolegov nevytiahol živý herecký prejav. Hovorí, že negatívne recenzie ho zraňovali, a  preto ich prestal čítať. A teraz má naozaj šťastie, že ich nečíta. Už by svoj film nepredstavoval s takou dobrou náladou.  To nič, dôležité je, že sa vráti ako Renton do pokračovania Trainspottingu. Hoci pochyboval, vypočul volanie Dannyho Boyla a s celou partiou nakrútili príbeh po dvadsiatich rokoch. Od mája do augusta oživovali starú legendu v Edinburghu. "Bál som sa, či sa budem znovu vedieť dostať do Rentonovej kože," hovorí. "Po prvej scéne však strach opadol a ja som sa cítil tak dobre, ako keby som sa vrátil domov. Napokon, Danny zo mňa vždy vedel vytrieskať to najlepšie."   Tento text ste mohli čítať vďaka tomu, že platíte za obsah. Vážime si to.


Synovca Fethullaha Gülena zadržali v rámci protiteroristickej operácie

ANKARA. Turecká polícia zadržala v Ankare synovca moslimského duchovného Fethullaha Gülena, ktorého vedenie krajiny obviňuje zo zosnovania pokusu o vojenský prevrat z júla 2016. Informoval o tom televízny kanál NTV. Podľa tohto zdroja Salmana Gülena zadržali v rámci protiteroristickej operácie, ktorá sa uskutočnila v Ankare. Polícia pritom urobila razie na 65 adresách, kde sa mohli zdržiavať predpokladaní členovia Fethullahovej teroristickej organizácie (FETÖ). Súd vydal príkaz na zadržanie 87 osôb, ale polícii sa podarilo dolapiť len 47 z nich. Vo februári tohto roku súd tureckej provincie Manisa nariadil vziať do väzby iného Gülenovho synovca - syna Gülenovej sestry. Súd ho obvinil z členstva vo FETÖ a z urážky hlavy štátu. K pokusu o vojenský prevrat v Turecku došlo 5. júna 2016 a bola za ním skupina vojakov a dôstojníkov tureckej armády. Najdramatickejšia bola situácia v Istanbule a Ankare. Počas prevratu prišlo o život 250 ľudí a viac ako 2000 ich utrpelo zranenia. Zo zosnovania puču je obviňovaný Gülen, ktorý od roku 1999 žije v exile v USA, a organizácia FETÖ. Vláda v Ankare okrem toho FETÖ podozrieva, že sa snaží zosadiť demokraticky zvolenú vládu, a to prostredníctvom "svojich ľudí" infiltrovaných do vládnych inštitúcií - justície, školstva či polície a armády. V Turecku po pokuse o prevrat prebiehajú politické čistky a zo štátnej služby a armády i súkromného sektora bolo prepustených už viac ako 150.000 ľudí.


STĹPČEK ŠÉFREDAKTORKYKoľko stál Plavčan, ešte len spoznáme

Človek s Plavčanovou históriou sa nikdy nemal stať ministrom a školstvo nikdy nemalo skončiť v portfóliu SNS.

Premiér Robert Fico siahol SNS na ministra školstva, ktorý eurofondmi zavlažoval obskúrne podniky. V súlade s predstavami svojho šéfa Andreja Danka. Výzva premiéra na odvolanie Petra Plavčana nie je o tom, že Fico prenáša svoju preslávenú frázu „do troch minút odvolám každého člena vlády, u ktorého sa ukáže iba náznak korupcie a klientelizmu“ do praxe. Ak by Danko nesiahal na Ficovu modlu „stabilitu vlády“, tak by pravdepodobne premiér dokázal žiť s Plavčanom. Tak ako dokáže žiť napríklad s Robertom Kaliňákom napriek všetkej podozrivej bagáži, ktorú jeho minister vnútra vláči. Očistené od mocenského boja s Dankom, v ktorom Fico potreboval ukázať svoje toľko naznačované svaly, je rozhodnutie stiahnuť Plavčana správne. Človek s jeho históriou sa nikdy nemal stať ministrom a školstvo nikdy nemalo skončiť v portfóliu strany, ktorá sa nedokázala zbaviť odtlačkov Jána Slotu. Fico pochopil aj to, že pôsobenie ministra Plavčana už neopraví žiadna rétorická kľučka ani spoločné tlačovky, na ktorých Danko rozoseje hŕstku ťažko dekódovateľných viet. Ale to, koľko správny krok stojí v koalícii, kde sa za všetko platí vplyvom nad peňažnými tokmi, verejnosť ešte len uvidí. Je málo pravdepodobné, že Dankovo ego premiérov krok pokorne absorbuje. A, žiaľ, opäť sa ukáže, že niektoré kroky sa nerobia preto, že sú správne, ale skôr preto, že niekomu umožnia či už dominanciu, alebo politické prežitie.


Ruský režisér podozrivý zo sprenevery ostáva v domácom väzení

Kirill Serebrennikov mal spreneveriť takmer milión eur.

MOSKVA. Moskovský súd v pondelok rozhodol, že jeden z najuznávanejších súčasných ruských režisérov Kirill Serebrennikov, ktorý je obvinený z defraudácie, zostane aj naďalej v domácom väzení. Informovala o tom agentúra AP. Serebrennikova zadržali v auguste pre podozrenie zo sprenevery 68 miliónov rubľov (takmer 980.000 eur) z dotácií ministerstva kultúry poskytnutých na realizáciu umeleckého projektu. Režisér obvinenia odmieta a pokladá ich za "absurdné a nezmyselné". Jeho vzatie do domáceho väzenia v Rusku posilnilo obavy z návratu pomerov, aké v krajine panovali za čias Sovietskeho zväzu, píše AP. Serebrennikovove filmové i divadelné diela mu vyniesli nielen vo Rusku, ale aj v zahraničí povesť kultového režiséra, súčasne však i nevôľu v Rusku - okrem iného kvôli jeho prístupu k silne tabuizovaným témam vrátane homosexuality. Konzervatívne kruhy v Rusku totiž odmietajú Serebrennikovove práce ako dekadentné a nevlastenecké. Serebrennikov zostane v domácom väzení najmenej do 19. januára 2018. Podľa agentúry AP súd predtým zamietol aj režisérovu žiadosť o možnosť zúčastniť sa na premiére baletného predstavenia Nurejev, na ktorého príprave sa pred svojím zadržaním ako režisér podieľal. Premiéra sa uskutoční 9. a 10. decembra na historickej scéne Veľkého divadla v Moskve. Vstupenky na tieto predstavenia sa vypredali za pár hodín, dodala AP. Serebrennikov (47) je podozrivý zo sprenevery 68 miliónov rubľov (takmer 980.000 eur) z dotácií ministerstva kultúry, ktoré boli v rokoch 2011-2014 vyčlenené na realizáciu umeleckého projektu Platforma, uvádza sa vo vyhlásení Vyšetrovacieho výboru Ruskej federácie, ktorý je obdobou amerického Federálneho úradu pre vyšetrovanie (FBI) a je podriadený priamo ruskému prezidentovi. V súvislosti s prípadom defraudácie sa už vo vyšetrovacej väzbe nachádza hlavná účtovníčka Serebrennikovovej spoločnosti Štúdio sedem Nina Masľajevová, ktorá podľa ruských médií proti Serebrennikovovi vypovedala. Spoločnosť Štúdio sedem založil Serebrennikov s cieľom realizovať štátom podporený multimediálny projekt Platforma, ktorého je Serebrennikov autorom.


Na Okolo Slovenska prídu známe mená. Predstavia sa Pinot či Kristoff

Organizátorom sa podarilo zabezpečiť účasť až piatich WorldTour tímov.

BRATISLAVA. Na septembrových cyklistických pretekov Okolo Slovenska sa predstavia zvučné mená. Dva elitné tímy Groupama-FDJ a UAE Team Emirates potvrdili svoje súpisky a na podujatí sa tak definitívne ukážu napríklad víťaz tohtoročnej etapy Tour de France na Tourmalet Thibaut Pinot, ďalej Arnaud Démare a Stefan Küng (všetci Groupama-FDJ), či vynikajúci špurtér Alexander Kristoff z UAE Team Emirates. Informoval o tom špecializovaný portál cycling-info.sk. Po minuloročnom štarte dvoch WorldTour tímov sa tento rok organizátorom podarilo zabezpečiť účasť až piatich. Budú nimi Deceuninck-Quick-Step, Bora-Hansgrohe, CCC Team, UAE Team Emirates a Groupama-FDJ. Okrem slovenskej reprezentácie sa predstaví aj jediný slovenský kontinentálny tím Dukla Banská Bystrica. Z tímu Bora-Hansgrohe príde na Okolo Slovenska okrem dvoch Slovákov Juraja Sagana a Erika Bašku napríklad aj Nemec Emanuel Buchmann. V celku UAE Team Emirates nebude chýbať jeden z nositeľov ružového trička na tohtoročnom Giro d'Italia Slovinec Jan Polanc. V predbežnej nominácii zoskupenia Deceuninck - Quick Step z júla figuroval aj Talian Elia Viviani. Už 63. ročník pretekov Okolo Slovenska sa uskutoční od 18. do 21. septembra so štartom v Bardejove a cieľom v Senici. Cyklisti prejdú celkovo 708,8 km cez päť samosprávnych krajov, od východu až po západnú hranicu Slovenska. V kalendári sú štvoretapové preteky zapísané ako podujatie kategórie UCI 2.1. Groupama-FDJ: Thibaut Pinot, William Bonnet, Arnaud Démare, Stefan Küng, Matthieu Ladagnous, Sebastien Reichenbach a Ramon Sinkeldam SAE Team Emirates: Alexander Kristoff, Matt Beers, Tom Bohli, Vegard Stake Laengen, Jan Polanc, Alexander Rjabušenko a Rory Sutherland Deceuninck-Quick-Step (predbežná): Elia Viviani, Rémi Cavagna, Bob Jungels, Iljo Keisse, Yves Lampaert, Michael Morkov a Fabio Sabatini Bora-Hansgrohe (predbežná): Emanuel Buchmann, Erik Baška, Maciej Bodnar, Oscar Gatto, Lukas Pöstlberger, Andreas Schillinger a Juraj Sagan


Brusel žaluje Nemcov, zákon o cestom mýte sa mu zdá diskriminačný

Podľa nemeckých zákonov si môže vodič auta registrovaného v Nemecku odpočítať zaplatené mýto z ročnej cestnej dane.

BRATISLAVA. Európska komisia vo štvrtok zažalovala Nemecko na Súdnom dvore Európskej únie (ECJ). Dôvodom je sporný zákon o cestnom mýte, ktorý považuje Brusel za diskriminačný. Nemecká legislatíva o spoplatnení ciest umožňuje vodičom áut registrovaných v krajine odrátať si mýto z ročnej cestnej dane. Podľa komisie sa tým Berlín dopúšťa nepriamej diskriminácie na základe štátnej príslušnosti a porušuje pravidlá voľného pohybu tovarov a osôb v EÚ. Okrem toho, že nemeckí užívatelia ciest, ale iba oni, nebudú platiť, keďže sa im mýto odráta z cestnej dane, je podľa EK diskriminačná aj cena diaľničných známok. Cena krátkodobých známok, ktoré zvyčajne kupujú zahraniční užívatelia ciest, je totiž podľa komisie v Nemecku prehnane vysoká. Formálne konanie voči Nemecku pre porušenie pravidiel EÚ začal Brusel vlani. EK tvrdí, že s nemeckými úradmi intenzívne komunikovala, jej vážne obavy súvisiace so spornou legislatívou sa však nepodarilo prekonať.


V Dúbravke začali stavať náhradné nájomné byty

Výstavu vo februári bratislavskí mestskí poslanci definitívne zastavili.

BRATISLAVA. V lokalite Pri Kríži v bratislavskej mestskej časti Dúbravka v utorok začali s výstavbou 68 náhradných nájomných bytov pre ľudí z reštituovaných domov aj napriek tomu, že túto výstavu vo februári bratislavskí mestskí poslanci definitívne zastavili. Spor medzi mestskou časťou Bratislava - Dúbravka a bratislavským magistrátom tak pokračuje. Ako na dnešnom brífingu pri pozemku, kde majú byť byty, povedal starosta Dúbravky Martin Zaťovič, mesto na toto miesto poslalo spoločnosť Metrostav Slovakia aj napriek tomu, že tu nikto tieto byty nechce. „Začali stavať bez toho, aby niečo oznámili mestskej časti. Vieme to len sprostredkovane, od obyvateľov, že sa tu niečo deje,“ dodal. Stavebné povolenie na túto stavbu síce Zaťovič podpísal, nepáči sa mu však, že primátor Bratislavy Ivo Nesrovnal neplní to, čo žiadajú bratislavskí mestskí poslanci. Ako ďalej spomenul, pre príchod firmy do dúbravskej lokality telefonoval aj Nesrovnalovi, telefón mu však nedvíhal. Katarína Kohútiková z bratislavského magistrátu dnes novinárom povedala, že primátor má celý deň rokovania a večer na ďalšie odchádza do Bruselu. Stavbu bytov v lokalite Pri Kríži zastupuje mestská organizácia Generálny Investor Bratislavy (GIB). Organizácia tvrdí, že výstavba je v súlade s právoplatným stavebným povolením, ktoré vydala mestská časť Bratislava - Dúbravka. „Stavebné povolenie je proces. A keď stavebník splní všetky veci a dodá všetko, čo má, musím to podpísať. Keby som to nepodpísal, konám protiprávne,“ reagoval starosta Dúbravky. Kohútiková za GIB dnes pripomenula, že uznesenie zastupiteľstva nezakazuje mestu stavať, pozemky, na ktorých stavajú, stále vlastní hlavné mesto.Bratislavské mestské zastupiteľstvo vo februári na svojom zasadnutí potvrdilo uznesenie z januára tohto roka, ktorým zverili pozemky pod budúcimi bytmi mestskej časti Dúbravka. Toto uznesenie však primátor hlavného mesta SR Bratislavy Ivo Nesrovnal nepodpísal a stále tvrdí, že v Dúbravke Pri Kríži byty budú. „Zverenie pozemkov doteraz nie je, pretože uznesenie je v rozpore so Zákonom o majetku obcí a porušuje záujmy Bratislavčanov,“ pokračovala Kohútiková. Podľa uznesenia bratislavského mestského zastupiteľstva majú stavebné práce na dome v Dúbravke so 68 náhradnými nájomnými bytmi odložiť dovtedy, kým nevyriešia situáciu s parkovacími miestami, ktoré v súčasnosti využívajú obyvatelia na tých miestach, na ktorých má byť bytový dom. Súčasťou uznesenia je aj vybudovanie parku. Nič z toho sa do dnešného dňa nestalo. V tomto roku mesto vyčlenilo na vybudovanie parkoviska s rozlohou 3 854 štvorcových metrov 400-tisíc eur. Park bude mať rozlohu približne 4 915 štvorcových metrov a na jeho výstavbu v tomto roku vyčlenili 200-tisíc eur. Na otázku, prečo mesto začalo byty stavať aj napriek tomu, že park ani parkovisko nepostavili, Kohútiková odpovedala, že mesto to vyriešilo tým, že na ne vyčlenili 600-tisíc eur z mestského rozpočtu. Náhradné byty by mala do 295 dní od prevzatia staveniska postaviť spoločnosť Metrostav Slovakia. Podľa zmluvy je celková cena výstavby 4 739 794 eur s DPH. Povinnosťou hlavného mesta SR Bratislava bolo podľa zákona prijatého Národnou radou SR v roku 2011 zabezpečiť k 1. januáru tohto roka náhradné bývanie pre ľudí zapísaných v zoznamoch. Ľudia napriek tomu podľa primátora nie sú ohrození tým, že ich zo súčasných bytov niekto vyhodí. Reštituent musí zo zákona akceptovať nájomníkov bytov aj po 1. januári 2017, až dovtedy, kým budú mať náhradný byt. Rozdiel medzi trhovým a regulovaným nájomným dopláca reštituentom mesto. V rozpočte na to vyčlenilo tri milióny eur. Stavba náhradných bytov je v pláne aj v ďalších častiach Bratislavy - v Petržalke, Ružinove a v Devínskej Novej Vsi. Byty môže mesto Bratislava stavať len na vlastných pozemkoch.


Juh Filipín zasiahlo zemetrasenie, ľudia v panike vybiehali z budov

MANILA. Jeden človek prišiel o život a desiatky ďalších utrpeli zranenia počas zemetrasenia, ktoré v utorok zasiahlo filipínsky ostrov Mindanao, informovala agentúra AP. Úrad civilnej ochrany oznámil, že v juhofilipínskej provincii Južné Cotabato podľahol 66-ročný muž zraneniam, ktoré pravdepodobne utrpel po zásahu padajúcim objektom. Ďalší 30-ti ľudia sa zranili, keď v panike utekali zo svojich príbytkov, z kancelárií či nákupných stredísk. Viac ako desiatka ľudí utrpela zranenia aj v iných častiach ostrova. Filipínsky seizmologický inštitút uviedol, že epicentrum zemetrasenia bolo približne 25 kilometrov severovýchodne od mesta Tulunan v provincii Cotabato v hĺbke približne sedem kilometrov. Zemetrasenie s magnitúdou 6,4 v tejto oblasti si v polovici októbra vyžiadalo životy najmenej piatich ľudí. Zničené boli desiatky budov. Filipíny často sužujú zemetrasenia vzhľadom na ich polohu v tzv. Ohnivom kruhu, ktorý je zónou silnej seizmickej a vulkanickej činnosti, obkolesujúcou Tichý oceán. V roku 1990 otrasy s magnitúdou 7,7 usmrtili na severe tejto ostrovnej krajiny takmer 2000 ľudí.


AKTUALIZOVANÉNa zrušenie amnestií nie je treba meniť Ústavu, tvrdí Poliačik

Koaličné riešenie

Komentár

Poliačik: Netreba meniť

Organizácia Via Iuris si myslí, že Národná rada mohla Mečiarove amnestie zrušiť priamo.

BRATISLAVA. Opozičný poslanec Národnej rady za SaS Martin Poliačik nepovažuje zmenu Ústavy za potrebnú na to, aby boli Mečiarove amnestie právne zrušené. Reagoval tak na návrh vládnej koalície, ktorý dnes predstavili lídri Robert Fico (Smer), Andrej Danko (SNS) a Béla Bugár (Most-Híd) na tlačovej besede. Ako povedal Poliačik, podľa neho nie je zmena ústavy nutná. „Až 26 najlepších ústavných právnikov jednoznačne potvrdilo, že amnestie je možné zrušiť len samotným ústavným zákonom, a preto SaS podporí zrušenie amnestií ústavným zákonom,“ povedal. Ako si vládny návrh Poliačik vysvetlil, každé ďalšie zrušenie nejakej amnestie v budúcnosti by potom bolo tiež posudzované ústavným súdom. „Myslím, že je to zbytočné prerozdeľovanie kompetencií národnej rade a ústavnému súdu,“ dodal s tým, že je presvedčený, že na zrušenie amnestií stačí novela ústavného zákona. Podľa neho je návrh novely ústavného zákona z dielne opozičného poslanca Jána Budaja (OĽaNO-NOVA) vyhovujúci a zaň SaS zahlasuje v druhom čítaní tak, ako to urobila aj v prvom čítaní. „Nevieme predpokladať, čo prejde, ale naše stanovisko je, že nepokladáme zmenu ústavy za potrebnú,“ uzavrel. Nazdáva sa, že navrhovaná zmena samotnej ústavy, ktorú navrhuje vláda, je „nepotrebnou nadprácou“. Podpredseda hnutia Sme rodina Milan Krajniak sa obáva, že sa vládna koalícia chce vzdať zodpovednosti za zrušenie amnestií Vladimíra Mečiara a presunúť ju na ústavný súd. Ako povedal Krajniak, Ústavný súd SR má posudzovať súlad zákonov s ústavou a nie ústavy s ústavou. Hnutie by vládou schválený balík malo podporiť, pokiaľ tam nebude nejaký háčik. "V prípade, že to bude v poriadku, zrušia sa Mečiarove amnestie a nebude to len úskok vládnej koalície, tak tento návrh podporíme," povedal predseda hnutia Boris Kollár. Líder OĽaNO-NOVA Igor Matovič upozornil, že väčšina súčasných ústavných sudcov sú práve nominanti Vladimíra Mečiara. "A oni majú rozhodovať, či zrušia amnestie. Toto je perfídny návrh Fica," vyhlásil. To, ako bude poslanecký klub OĽaNO-NOVA o koaličnom návrhu hlasovať, bude podľa jeho slov závisieť najmä od Budajovho postoja. Ján Budaj (OĽaNO-NOVA) si myslí, že vládna koalícia prišla s nečitateľnou a zložitou koncepciou zrušenia tzv. Mečiarových amnestií a je otázka, či je tento návrh myslený vážne a úprimne. "Dostal som nečakanú správu, že politici, ktorí to doteraz odmietali, sa rozhodli podporiť zrušenie amnestií a po tejto stránke sa teším. Na druhej strane prišli s nečitateľnou a zložitou koncepciou, o ktorej sme sa dozvedeli len teraz," povedal Budaj. Opozičný poslanec pripomenul, že právnické kapacity podporili práve jeho ústavný zákon a ani líder Mostu-Híd Béla Bugár v ňom podľa jeho slov nevidel nedokonalosť. "Teraz sa im to zdá nedokonalé a hľadajú zložitú cestu," myslí si. Budaj zdôraznil, že Ústavný súd (ÚS) SR už v roku 1993 rozhodol o otázke, aké postavenie majú ústavné zákony v našom ústavnom systéme. "Rozhodol, že sú rovnocenné s ústavou a nemožno ich skúmať ústavným súdom. Od roku 1993 tak ÚS žiaden ústavný zákon neskúmal," argumentoval. Budaj sa preto pýta, prečo má byť teraz práve prípad amnestií posudzovaný ústavným súdom. "Prečo má byť oklieštená možnosť poslancov hlasovať o ústavných zákonoch a má sa to preverovať ústavným súdom? Oni teraz navrhujú zmenu vzťahu medzi najvyššími ústavnými inštitúciami, a toto veľmi problematizuje môj pohľad na iniciatívu premiéra Roberta Fica. Obávam sa, že to šili horúcou ihlou," podotkol. Podľa jeho slov koalícia nemyslela ani na to, že v súčasnosti sa amnestie a milosti dávajú už inak. Prezident nimi už nemôže napr. zastaviť trestné stíhanie. "Namiesto odstránenia nádoru Mečiarových amnestií sa mení vzťah medzi NR SR a ÚS, kde sa parlament podrobuje kontrole, ktorá nie je potrebná. Popri tom, že robíme dobrú vec, nemôžeme robiť zlú alebo nezmyselnú vec," upozornil. Budaj aktuálne konzultuje s právnikmi aj aktivistami, ako sa postaviť k tejto náhlej zmene postoja koalície. "Treba si to naštudovať, zatiaľ si to netrúfam zhodnotiť," dodal. Organizácia Via Iuris na margo koaličného riešenia uviedla, že ústavodarná moc, ktorú má Národná rada Slovenskej republiky, mohla Mečiarove amnestie zrušiť ústavným zákonom priamo, aj bez posúdenia takéhoto rozhodnutia Ústavným sudom SR. "Riešenie Mečiarových amnestií, ktoré dnes (15. 3., pozn. red.) predstavila vládna koalícia, podľa nášho názoru zbytočne komplikuje proces a presúva zodpovednosť zo 150 priamo volených poslancov parlamentu na 13 sudcov Ústavného súd SR," povedala advokátka a programová riaditeľka Via Iuris Zuzana Čaputová. Podľa nej, to čo sa mohlo urobiť jedným krokom v Národnej rade, teraz bude treba urobiť dvoma krokmi - prvým v NR SR a druhým na Ústavnom súde SR. Ústavný súd tak bude mať právomoc zablokovať zrušenie Mečiarových amnestií.


Gréckeho premiéra Tsiprasa čaká hlasovanie o vyslovení nedôvery

Dôvodom je dohoda, ktorá ukončila dlhoročný spor o oficiálny názov susedného Macedónska.

ATÉNY, PRESPA. Poslanci gréckeho parlamentu pokračovali v sobotu v debate o hlasovaní o vyslovení nedôvery vláde v súvislosti s dohodou, ktorá ukončila dlhoročný spor o oficiálny názov susedného Macedónska. Informuje o tom agentúra AP. Poslanci rokovali o vyslovení nedôvery vláde tretí, záverečný deň. Hlasovanie sa očakáva v sobotu vo večerných hodinách. Koalícia premiéra Alexisa Tsiprasa podľa médií hlasovanie o vyslovení nedôvery prežije. Jeho vláda disponuje 154 kreslami v 300-člennom parlamente. Pravicová strana Nezávislí Gréci (Anexartiti Ellines), koaličný partner Tsiprasa, už avizovala, že vyslovenie nedôvery nepodporí napriek tomu, že nesúhlasí s dohodou, ktorú Tsipras dosiahol s macedónskym premiérom Zoranom Zaevom. Podľa nej sa Macedónsko po novom bude volať Republika Severné Macedónsko (Republika Severna Makedonija), či skrátene Severné Macedónsko. Dohodu v nedeľu za prísnych bezpečnostných opatrení podpíšu ministri zahraničných vecí Macedónska a Grécka, Nikola Dimitrov a Nikos Kotzias. K podpisu dohody dôjde nakoniec na brehu Prespanského jazera na gréckej strane hraníc, nasledovať bude presun oboch delegácií a slávnostný obed na macedónskej strane, píše server Nova Makedonija. Pri podpise dohody budú prítomní aj premiéri oboch krajín. Podľa macedónskych médií sa očakáva aj účasť čelných predstaviteľov medzinárodného spoločenstva - šéfky zahraničnej politiky Európskej únie (EÚ) Fredericy Mogheriniovej, komisára pre rozšírenie EÚ Johannesa Hahna či generálneho tajomníka OSN Antónia Guterresa.


Severokórejskí vodcovia používali falošné brazílske pasy

LONDÝN. Severokórejský vodca Kim Čong-un a jeho otec Kim Čong-il používali v 90. rokoch ilegálne nadobudnuté brazílske pasy na žiadanie o víza pre vstup do západných krajín. Informovala o tom v stredu spravodajská stanica Sky News s odvolaním sa na európske bezpečnostné zdroje. Súčasnému vodcovi vystavili pas na meno Josef Pwag, jeho otcovi na meno Ijong Tchoi. Hoci sa vie, že členovia tejto vládnucej rodiny používali falošné cestovné dokumenty, fotokópie zmienených brazílskych pasov dosiaľ zverejnené neboli. Pasy boli použité na získanie víz v najmenej dvoch krajinách. "Poukazuje to na túžbu cestovať a vytvoriť si možné únikové cesty pre členov vládnucej rodiny," uviedol jeden z nemenovaných zdrojov. Severokórejské veľvyslanectvo v Brazílii odmietlo žiadosť tlačových agentúr o vyjadrenie k danej záležitosti. Brazílske ministerstvo zahraničných vecí prípad vyšetruje. Pasy mohli byť použité na cesty do Brazílie, Japonska a Hongkongu. Japonský denník Jomiuri šimbun v roku 2011 informoval, že Kim Čong-un v roku 1991 ešte ako dieťa navštívil na brazílsky pas Tokio. Technológiou rozpoznávania tvárí sa potvrdila autentickosť fotografií Kim Čong-una a jeho otca. O dátume narodenia súčasného vodcu KĽDR sa vedie rozsiahla polemika, avšak na inkriminovanom pase sa uvádza 1. február 1983. Kim Čong-un navštevoval pod falošnou identitou medzinárodnú školu vo Švajčiarsku.


Päť prírodných antibiotík. Aké sú ich hranice?

Antibiotiká sú aj v potravinách a rastlinách.

BRATISLAVA. Antibiotiká, ako napríklad penicilín, už desaťročia pomáhajú ľuďom prekonať ochorenia, ktoré by inak boli smrteľné. Napriek tomu ľudia hľadajú voči silným a účinným liekom alternatívy. Niektorí sa snažia vyhnúť nadužívaniu liekov, ktoré môžu viesť k odolnosti nebezpečných baktérií. Iní sa obávajú vedľajších účinkov, alebo sú na lieky alergickí. Bez ohľadu na motiváciu je nutné poznať nie len schopnosti, ale aj hranice a riziká prírodnej liečby. To, že má látka prívlastok "prírodná" nemusí hneď automaticky znamenať, že je aj bezpečná. Doplnky, ktoré obsahujú prírodné antibiotiká môžu mať rozličné koncentrácie a aktívne látky. Skôr, než ich pacient užije, mal by si pozorne prečítať etiketu a konzultovať prípravok so svojim lekárom. Zložky potravín, či rastlín, totiž môžu vyvolať reakciu s inými liekmi, alebo zhoršiť súbežné ochorenia. Napríklad, aj obyčajný cesnak môže vo vyššej koncentrácii zvýšiť riziko krvácania. Je preto nebezpečný pre ľudí pred operačným zákrokom, alebo ľudí, ktorí užívajú lieky na riedenie krvi. Cesnakové koncentráty tiež napríklad narúšajú efekt liekov proti HIV. Na internete tiež možno natrafiť na desiatky článkov, ktoré sa venujú koloidnému striebru. Miniatúrnym čiastočkám sú pripisované silné antibiotické účinky. Ich účinky však boli preverené iba v skúmavke a v Európskej únii je vnútorné použitie u ľudí zakázané. Prípravkom, ktoré sú určené na pitie, by sa preto mali pacienti vyhýbať úplne. Vzhľadom na nárast chorôb, ktoré odolávajú liečbe antibiotikami, väčšina lekárov ich nepredpisuje ak nie sú účinné a nevyhnutné. Používajú sa v prípade, že majú zabrániť šíreniu infekčných chorôb a zhoršeniu zdravotného stavu. Bránia vzniku komplikácií, bakteriálnych infekcií a urýchľujú dobu, za ktorú sa človek zotaví z choroby alebo zranenia. Aby boli účinné, antibiotiká musí pacient dobrať v predpísanom množstve a užívať dávky podľa pokynov. Prírodná liečba potravinami a bylinkami je pri vážnych ochoreniach a infekciách nevhodná. Pacient, ktorý je na lieky na predpis alergický, alebo trpí vedľajšími účinkami, môže s lekárom konzultovať iné možnosti liečby. Akákoľvek samoliečba by však mala prebiehať iba podľa postupu, ktorý odporúča lekár. DOI: 10.3390/ijms18061283 DOI: 10.1155/2012/769896 DOI: 10.1016/S2221-1691(11)60016-6 DOI: 10.1159/000441994


Škoda sa chce rozširovať, zvažuje závod mimo Česka

O autá českej značky, ktorá spadá pod nemecký koncern Volkswagen je veľký záujem.

MLADÁ BOLESLAV, BRATISLAVA. Česká automobilka Škoda, ktorá spadá pod nemecký koncern Volkswagen, začala hľadať spôsoby, ako zvýšiť výrobu svojich automobilov. Dokonca začala zvažovať aj výstavbu nového závodu mimo domovskej Českej republiky, informáciu priniesla agentúra Reuters. Automobilka má svoje domovské sídlo v Mladej Boleslave. Tamojší závod už dlhodobo vyrába autá na svojom maxime - asi pol milióna áut ročne. Okrem neho automobilka vyrába v Kvasinách, aj Vrchábí. Celkovo Škoda vyrobila za minulý rok 1,2 milióna áut. Definitívne rozhodnutie by malo prísť v priebehu najbližších mesiacov. Riešenie totiž hľadá spolu so svojim materským koncernom, nemeckou automobilkou Volkwagen. Ide o viaceré možnosti. Okrem hľadania lokality na možný nový závod, koncern zvažuje aj využitie nedostatočných kapacít v rámci skupiny Volkwagen. Ten má svoj závod aj v Bratislave. Svoje riešenie ponúkla pred niekoľkými dňami aj samotná Škoda. Naposledy automobilka plánovala vytvoriť viac ako tri tisíc pracovných miest s tým, že predĺži pre svojich zamestnancov pracovný týždeň. Tamojší odborári však takýto postup odmietli. „Dodatočná kapacita je absolútne nevyhnutná na to, aby sme dokázali uspokojiť neustále rastúci dopyt. Spoločnosť vyrába na plnú kapacitu už nejaký čas,“ citovala agentúra z tlačovej správy automobilky. Škode pomáha rastúci dopyt po jej autách v Európe a Číne. Za ostatných päť rokov počet áut v predaji narástol na rekordných 1,2 milióna áut v roku 2017.


Čižnár pozastavil Trnkovi výkon funkcie
 Kočner inštaluje kameru
Pozastavená funkcia

BRATISLAVA. Generálny prokurátor Jaromír Čižnár vydal rozhodnutie, ktorým rozhodol o dočasnom pozastavení výkonu funkcie prokurátora Dobroslava Trnku. Dôvodom je začatie disciplinárneho konania. Informoval o tom portál noviny.sk, informáciu potvrdila hovorkyňa Generálnej prokuratúry Andrea Predajňová. "Disciplinárnej komisii Generálnej prokuratúry Slovenskej republiky bol dnes t.j. 31. 10. 2019 podaný disciplinárny návrh za dva skutky na prokurátora GP SR JUDr. D. T., čím sa začalo voči nemu disciplinárne konanie. Následne ešte dnešného dňa (31. 10. 2019) bolo vydané rozhodnutie generálneho prokurátora SR Jaromíra Čižnára o dočasnom pozastavení výkonu funkcie prokurátorovi D. T.," uvádza sa v stanovisku prokuratúry. Prokuratúra zároveň odmieta, že by vo veci nekonala, vzhľadom na to, že počas uplynulých dní skúmala relevantné dôvody, pre ktoré bolo možné podať návrh na začatie disciplinárneho konania. To robila najmä "analýzou vystúpení prokurátora D. T. po tom, ako vyšli najavo skutočnosti prezentované v médiách." Podpredseda mimoparlamentnej strany Za ľudí Juraj Šeliga uviedol, že Čižnár nemá po zverejnení videa argument, prečo voči Trnkovi nekonať. "Generálny prokurátor dnes nemá argument, že tento skutok bol premlčaný a on nemôže podať návrh na disciplinárne stíhanie," tvrdí Šeliga. Čas zhotovenia videonahrávky je totižto neznámy a jediným spôsobom, ako zistiť dátum vzniku, je podľa Šeligu znalecké skúmanie, ktoré prichádza do úvahy iba v rámci trestného konania alebo disciplinárneho stíhania. To je Šeligov argument, prečo by mal Čižnár konať, vzhľadom na to, že audionahrávka, na ktorej sa má Kočner hádať s Trnkom, je údajne premlčaným skutkom. Podľa prokuratúry Šeliga len vytĺka politické body. V stanovisku uvádza, že Šeliga "kope do otvorených dverí," pretože bol návrh na začatie disciplinárneho konania voči Trnkovi vypracovaný už 29. a 30. októbra a následne doručený disciplinárnej komisii. Nahrávky z kamery v kancelárii Dobroslava Trnku mohli slúžiť na vydieranie. Uviedla to riaditeľka Nadácie Zastavme korupciu Zuzana Petková. „Scéna, ktorú mala verejnosť možnosť vidieť, je ako z mafiánskeho filmu. Človek, ktorý je dnes vo väzení, obžalovaný z vraždy a falšovania zmeniek, si v kancelárii generálneho prokurátora inštaluje zariadenie zrejme na to, aby mohol nahrávať jeho návštevy,“ vyhlásila Petková. Sú tam podľa nej jasné podozrenia z trestných činov, minimálne porušenia dôvernosti ústneho prejavu, zneužitia právomoci verejného činiteľa a ak sa vezme do úvahy aj predchádzajúca zverejnená nahrávka, kde sa Trnka a Marian K. bavia o peniazoch, tak aj z korupcie. V stredu zverejnilo Investigatívne centrum Jána Kuciaka video, na ktorom Marian Kočner inštaluje kameru v Trnkovej kancelárii. Nahrávku získala z anonymného zdroja medzinárodná organizácia investigatívnych novinárov OCCRP. Denník N tiež zverejnil 14. októbra nahrávku rozhovoru medzi Trnkom a jeho kamarátom mafiánom Kočnerom z leta 2014. Vyše 70-minútová nahrávka naznačuje, že bývalý generálny prokurátor bral úplatky a že sa pokúsil zobchodovať nahrávku Gorily. Kočner sa na nahrávke hnevá, že Trnka vydieral spolumajiteľa skupiny Penta Jaroslava Haščáka. Nahrávku má polícia k dispozícii od októbra minulého roku. Pred dvoma týždňami Čižnár tvrdil, že pozastaviť výkon funkcie Trnkovi v súčasnosti nie je možné, pretože dosiaľ nebolo vznesené obvinenie pre konkrétny trestný čin. Uviedol aj, že nie je možný ani disciplinárny návrh, lebo uplynula premlčacia lehota od skutku nahrávky s Kočnerom.


Erdogan označil za fašistov aj Holanďanov, odmietli jeho ministra

V prípade, že Holandsko zruší moje povolenie na let, naše sankcie voči tejto krajine budú silné, varoval Čavušoglu.

ISTANBUL. Za "fašistov" a "pozostatky nacistov" označil v sobotu Holanďanov turecký prezident Recep Tayyip Erdogan. Erdogan tiež varoval, že Ankara môže holandským diplomatom odoprieť vstup do Turecka. "Samozrejme, že hovorím o cestovaní diplomatov, nie civilistov," dodal. Holandská vláda v sobotu zakázala pristátie lietadlu tureckého ministra zahraničných vecí Mevlüta Čavušogla, ktorý chcel vystúpiť s prejavom pred svojimi stúpencami v Rotterdame. Informovala o tom agentúra AP. Holandská vláda vo vyhlásení svoj krok odôvodnila tým, že zamýšľaná návšteva tureckého ministra predstavuje "riziko pre verejný poriadok a bezpečnosť". Na stretnutie s tureckou diaspórou žijúcou v Holandsku pocestuje do Rotterdamu po zemi turecká ministerka sociálnych vecí a rodiny Fatma Kayová ako náhradníčka. Podľa tureckej štátnej tlačovej agentúry Anadolu sa Kayová momentálne nachádza v Nemecku. Turecká vláda sa snaží lobovať u tureckých občanov žijúcich v Európe pred blížiacim sa referendom, ktoré by mohlo výrazne rozšíriť právomoci tureckého prezidenta Recepa Tayyipa Erdogana a zároveň oslabiť vplyv parlamentu. Čavušoglu ešte predtým varoval Holandsko pred sankciami, ak mu v návšteve zabráni. "V prípade, že Holandsko zruší moje povolenie na let, naše sankcie voči Holandsku budú silné," varoval minister v rozhovore pre televíznu stanicu CNN Türk. Zákazy takýchto zhromaždení označil za "fašistické praktiky". Holandsko už tureckú vládu informovalo, že ministrova návšteva nie je vítaná. V Holandsku žije približne štvrť milióna Turkov, ktorí môžu hlasovať v tureckom referende.


Trump začal ázijské turné, pricestoval do Japonska

Témou Trumpovej ázijskej cesty je severokórejský program jadrového vyzbrojovania.

TOKIO. Americký prezident Donald Trump pricestoval so svojou manželkou Melanie v nedeľu do Japonska, ktoré je prvou zastávkou na jeho 12-dňovej ceste po piatich východoázijských krajinách, hoci má už za sebou i návštevu Havaja. Informovali o tom agentúry Reuters, AP a DPA. Prezidentský špeciál Air Force One pristál po osemhodinovom lete z Havaja na základni vzdušných síl Jokota pri Tokiu. Trump mal následne prejav k americkým vojakom umiestneným na tejto základni. Počas svojho trojdňového pobytu v krajine si s japonským premiérom Šinzóom Abem a profesionálnym hráčom Hidekim Macujamom zahrá golf. Čakajú ich aj politické rokovania alebo stretnutie s japonským cisárom Akihitom a cisárovnou Mičiko. Na bezpečnosť americkej delegácie bude dohliadať približne 21-tisíc policajtov. Hlavnou témou jeho ázijskej cesty je severokórejský program jadrového vyzbrojovania a skúšok balistických striel. Trump to pre novinárov zdôraznil už na palube Air Force One, pričom túto situáciu označil za "veľký problém", ktorý sa musí "vyriešiť". Dodal, že severokórejskej otázke nebola venovaná pozornosť 25 rokov. Niekoľko regionálnych analytikov špekuluje, že Trumpova prítomnosť v Ázii by mohla Pchjongjang vyprovokovať k ďalšej ukážke sily, napríklad k balistickému testu. Trump hodlá o KĽDR hovoriť i so svojím čínskym náprotivkom Si Ťin-pchingom, ako aj s ruským prezidentom Vladimirom Putinom, s ktorým sa má zísť na medzinárodnom summite Ázijsko-tichomorskej hospodárskej spolupráce (APEC) vo Vietname. "Chceme Putinovu pomoc" pri riešení otázky KĽDR, povedal Trump novinárom. Trump navštívi tiež Južnú Kóreu, Čínu, Vietnam a Filipíny. Posledným americkým prezidentom, ktorý absolvoval obdobné turné po Ázii, bol na prelome rokov 1991-92 George Bush starší.


Ukážka z filmu o Müllerovi vyzerá lepšie ako film o Rytmusovi

Dokumentárny portrét Nespoznaný príde do kín na výročie Nežnej revolúcie.

„Prečo stále hrám ten čudný kabaret?“ pýta sa Richard Müller v prvej ukážke, ktorá vyšla k jeho dokumentárnemu portrétu Nespoznaný. Krátky zostrih pritom naznačuje, že kabaret to nebude. Pripravoval sa dlho, jeho tvorcovia v minulosti avizovali, že ho uvidíme už v apríli. Nakoniec príde do kín v deň výročia Nežnej revolúcie. Film nakrúcal tri roky mladý dokumentarista Miro Remo počas príprav Müllerovho turné s kapelou Fragile. Okrem záberov zo zákulisia koncertov mal prístup aj k osobným filmovým archívom speváka, z ktorých si mohol voľne vyberať. Bude to zrejme zaujímavá kombinácia: Nazrieť za oponu slávy celebrít býva náročné. Hviezdy málokedy nechávajú filmárov nazrieť hlbšie. Dôkazom toho je nudný a umelo pôsobiaci dokument Rytmus: Sídliskový sen z minulého roka o známom raperovi. Meno Mira Rema a samotná dobre nastrihaná ukážka však vzbudzujú očakávania aj nádej. Aj v tlačových materiáloch sľubuje, že sa nevyhne témam, akými je spevákov boj s mentálnou chorobou, jeho skúsenosti s drogami a vzťah so ženami. „Je to film o obdivuhodnom umelcovi, ktorý stále bojuje,“ povedal Remo.


Zánik sveta sa na hodinách posledného súdu priblížil o tridsať sekúnd

K takémuto rozhodnutiu viedol vedcov okrem Trumpa aj nárast nacionalizmu či pochybnosti o budúcnosti jadrovej dohody.

WASHINGTON. Svet sa hlavne kvôli zvoleniu Donalda Trumpa americkým prezidentom podľa vedcov priblížil zániku najviac od roku 1953. Pomyselné "hodiny posledného súdu" vydavatelia Bulletinu amerických jadrových vedcov vo štvrtok posunuli o 30 sekúnd, a tie tak teraz ukazujú namiesto troch len dve a pol minúty pred polnocou, informoval spravodajský web BBC. Kým vlani ponechali vedci ručičku na rovnakej pozícii ako predvlani, tento rok sa ju rozhodli posunúť bližšie smerom k záverečnej hodine. Vyjadrili tým zvýšenie hrozby, že ľudstvo postihne apokalypsa. "Je to historické. Ručička nebola za posledných 64 rokov nikdy bližšie polnoci," uviedol fyzik a predseda predstavenstva bulletinu Lawrence Krauss. V roku 1953 bola minútová ručička po testoch prvých vodíkových bômb na dvoch minútach pred polnocou. Od roku 2015 bola na troch minútach pred katastrofou. Prezident Spojených štátov Donald Trump upútal počas predvolebnej kampane pozornosť vedcov znepokojujúcimi poznámkami o atómových zbraniach a spochybnil tiež výsledky výskumov o klimatických zmenách. "Hoci sa ešte len teraz ujal funkcie, jeho neviazané výroky, neochota počúvať rady odborníkov a pochybné nominácie do jeho kabinetu zhoršili už aj tak zlú medzinárodnú situáciu," stojí vo vyhlásení vedcov. K rozhodnutiu posunúť minútovú ručičku viedol vedcov okrem Trumpa tiež nárast nacionalizmu po celom svete, pochybnosti o budúcnosti jadrovej dohody s Iránom, množiace sa kybernetické útoky aj zvyšujúci sa počet falošných správ na internete. Takzvané hodiny posledného súdu (Doomsday Clock) vytvorili odborníci znepokojení použitím prvých atómových bômb v roku 1947. Vtedy bola minútová ručička, ktorej polohu vedci každoročne aktualizujú, na polohe o sedem minút dvanásť. O umiestnení ručičky na hodinách posledného súdu rozhodujú okrem odborníkov na fyziku tiež ekológovia a 15 nositeľov Nobelových cien. Najďalej od skazy - 17 minút - bolo ľudstvo v roku 1991.